«Lur eta Amets», Euskal Herriaren historiaren kontaketa gure begietatik | Euskal Herria | GARA Euskal Herriko egunkaria\n«Lur eta Amets», Euskal Herriaren historiaren kontaketa gure begietatik\nEuskal Herriko Ikastolak, Katxiporretak eta Elkar argitaletxeak batera pentsatu eta garatutako proiektu handia da «Lur eta Amets, Euskal Herriaren historia». Ezagutza liburua, ipuin sorta, galdera-erantzunen mahai-jokoa eta aisialdirako atari digitala hartzen ditu barnean.\n«Gure herriaren historiaren irakurketa geure ikuspuntutik berreraiki eta eskuragarri jartzeko asmoz» sortu dute Euskal Herriko Ikastolak, Katxiporretak eta Elkar argitaletxeak “Lur eta Amets, Euskal Herriaren historia”. Gaztetxo eta haurrei zuzendutako edukiak dira, familia osoarentzat ere baliagarriak.\nAtzo Donostiako San Telmo museoan egin zuten aurkezpena jendetsua eta handia izan zen, egitasmoaren erakusgarri. Maddalen Iriarte aurkezle zela hartu zuen hitza, lehenik eta behin, lan potolo honen koordinatzaileak, Antxiñe Mendizabalek. Jarraitu dituzten irizpideak zerrendatu zituen: zorroztasuna eduki historikoetan; historiaren ikuspegi integrala ematea; dinamikoa, malgua eta parte-hartzailea; herri xeheak egunero eraikitzen duen historiari kasu egitea; emakumearen figura berreskuratzea; eta jolasa, irudimena eta umorea erabiltzea.\nSpota, amets baten aurrerapen\n“Gure ametsaren lurra” abestia da egitasmoaren musika. Spota ere badu, egin nahiko luketen filmaren edo marrazki bizidun sailaren aurrerapena. www.luretaametshistorian.eus atari digitalean daude, proiektuaren informazioarekin batera.\nLur eta Amets anai-arreba bikiak dira egitasmoaren protagonistak. Andere amonak erraten dien bezala, izanak eman die izena. Amets ameslaria da, sortzaile fina eta sentibera; Lurri, aldiz, inguruak miatzea gustatzen zaio, trebea da eskuekin, eta abenturazale amorratua. Anderek gure herriaren historia maite du, aunitz daki eta aunitz du erakusteko. Beti dabilkio inguruan “Baltaxar” katua. Dei Gaztelumendi eta Patxi Pelaez ilustratzaileek eman diete bizia.\nEkaingo kobazuloan hasi eta atzo arte iraunen du bidaiak. Zortzi aldi biziko dituzte: gizakion sorrera, Nafarroaren konkista, industrializazioa... Hala, historiaren gurpilari zortzi bira emanen dizkiote.\nLotura Films etxeko Juanba eta Miren Berasategiren zuzendaritzapean lantalde zabala ibili da historiaren pasarte eta txokoak irudikatzen. Ezagutza liburua Manu Arregik eta Jesus Mari Olaizola Txilikuk idatzi dute, eta ipuinak, Uxue Alberdik (“Atzaparra zubian” izan ezik; hau Unai Elorriagak), Patxi Pelaezen irudiekin. Bederatziko sailetik lehenengo hirurak kaleratu dituzte; bertze hiru labean daude eta bertze bi idatzita.\nUxue Alberdik adierazi zuenez, polita izan daiteke istorioetan agertzen diren txokoak bisitatzea. Ekain, Zuberoako Ligi, Tutera, Gasteiz, Baiona Ttipia, Bilbo eta Donostia dira kokaleku batzuk.\nOlatz Osa Elkarreko ordezkariak agintariei kultur politika sendo eta iraunkorrak, kulturaren sektoreari lehentasuna emanen diotenak, eskatzeko baliatu zuen aukera.


Kukai Taldea eta Tanttaka Teatroaren ikuzkizuna eskainiko da bihar Portuan — dantzan.eus\nHemen zaude: Hasiera › Hemeroteka › Kukai Taldea eta Tanttaka Teatroaren ikuzkizuna eskainiko da bihar Portuan\nKukai Taldea eta Tanttaka Teatroaren ikuzkizuna eskainiko da bihar Portuan\n'1937 gogoaren bidezidorretatik' antzezlanaren edukia gerrate zibilean erbestera ihes egin behar izan zuten euskaldun haurren istorioan datza\nDantzak, antzerkiak eta musikak bat egin dute euskal dantza tradizionalean oinarritutako ikuskizun hau sortzeko. Eta, gainera, izen propio oso esanguratsuekin. Ikuskizunaren bultzatzaileak izan dira Jon Maya dantzariak sortutako Kukai Taldea, Tanttaka Antzerki Taldea eta Juan Mari Beltran musikaria.\nIkuskizun honek gaur egungo euskal dantza tradizionala eta, oro har, euskal kulturaren ikusmolde baten erakusgarri izan nahi du. Nagusiki dantza tradizionalan oinarritutako ikuskizun bat da, baina ideia nagusi horren baitan makina bat elementu eta xehetasun biltzen dira.\nOso labur esanda, euskal dan-tza eskenaratze baten bidez etorkizunari begira jarri nahi duen ikuskizuna da hau. Tradizioa oinarrizko tresna bezala erabiliz, eta beroni hainbat elementu garaikide gehituz ikuskizun tradizional eta modernoa sortzen dute. Sujetu nagusienak dantza taldeak dira.\nEuskal Herriko ohiko dantza tradizionalak izango dira ikuskizunaren oinarrietako bat. Hala ere, hauek hain ohikoak ez diren moduan aurkeztuko dira. Nagusiki ohiko dantza urratsekin baliatuta koreografia berriak barneratuko dira ikuskizunean. Eta beste alde batetik, tradizioan oso sustraituta dauden dantza batzuek testuinguru eta egoera berri horretara moldatuko dira, hauekin mugimendu koreografiko berriak sortuz\nSormen lan berri hauek euskal dantzaren aniztasunaren eta ezaugarri nagusien isla izango dira. Euskal dantzen ezaugarri nagusi horiek eta dohain nagusiak nabarmenduko ditu ikuskizunak, baina aldi berean ezaugarri garaikideak ere barneratuko ditu.\nBestalde, jakinarazi beharra dago Kukai taldea Jon Maya dantzariaren gidaritzapean sortutatako talde berria dela. 2001. urtearen amaieran sortutako taldea da. Hala ere, bertako zuzendaria eta kide guztiak eskarmentu handikoak dira dantza tradizionalaren alorrean. Dantza talde zein lehiaketetako alorretan makina bat urteetan zehar aritutakoak dira, beti ere punta-puntako mailan. Talde gaztea da, baina dantza tradizionalaren ikuspegi oso zabala duena, dantza tradizionalean ari-tzeaz gain dantzaren beste esparruetanere jardundako dantzariak biltzen baititu.\nIzan ere Kukai Taldeko dantzariek taularatzen dituzten dantzei benetako itxura, eta haria emango diena Ttanttaka taldea izango da. Izan ere, ikuskizun hau bi taldeon arteko koprodukzioa da.


Otsaila baino lehen hasiko dituzte Ferixalekuko igogailuaren obrak - Arrasate - Goiena.eus\nOtsaila baino lehen hasiko dituzte Ferixalekuko igogailuaren obrak\nUbane Madera 2008-12-18 18:29\nInbertsio handia egin beharko dute erakundeek: 2.118.658 euro; epeei dagokienez, berriz, urtebetean bukatuta izan beharko dute guztia. Makatzenako igogailuaren proiektua, berriz, geratuta dago, "hobeto aztertzeko".\nLaster ikusiko ditugu obrak Ferixaleku-Altamira inguruan. Osokoak onartutakoaren arabera, otsaila baino lehen hasi beharko dira-eta lanean. Behin hasita, urtebetean bukatuta izan beharko dituzte. Bi milioi euro pasatxoko inbertsioa egingo dute.\nBi igogailu eraiko dituzte han inguruan. Aurrenekoak lotuko du Otalora kalea Altamirara bidean dagoen Gernika pasealekuarekin. Bigarrenak lotuko du pasealekua Jose Luis Iñarra kalearekin.\nEsan beharra dago, hori bai, gauzatuko duten proiektua ez dela hasierakoa. Aldaketak egin dizkiote-eta, "hobetzeko".\nKokaleku berria, ezkerrerago\nAdibidez, igogailuaren kokalekua aldatu egin dute. Hasierako proiektuaren arabera, Amaia Udal Antzokiaren ondotik atera behar zen. Orain, berriz, igogailua ezkerrerago kokatzea erabaki dute, Uarkape frontoiarengandik gertuago.\nHorrela, han dagoen igogailua, gaztetxean dagoena, kendu eta igogailu bakarra utziko dute erabiltzaile guztiendako.\nIgogailuaren lehen zati hori iritsiko da Gernika pasealekura; eta hortik gora abiatuko den bigarren zatiaren kokagunea ere aldatu egin beharko dute, aurreneko zatiarekin bat egin dezan.\nSegurtasuna eta argitasuna\nKokagunea aldatzeko hainbat arrazoi eman dituzte udal ordezkariek. Batetik, igogailua Amaia antzokiaren ondotik aterako balitz, ikastetxearen patioan egokitzapen obrak egin beharko lituzketelako. Batez ere, argiztapena eta irisgarritasuna hobetu beharko lituzkete.\nBestetik, igogailua Amaia Udal Antzokitik abiarazten bada, Gernika oinezkoen zumardiraino iritsiko da, baina ilun samarra den leku batera. Eta Uarkape frontoi ingurutik abiatzen bada, berriz, aterako da argiztapen handiagoa duen eta jende gehiago ibiltzen den leku batera, eta horrek, jakina, igogailu horren erabiltzaileen segurtasuna bermatu egiten du.\nDena den, Ferixalekuko igogailua aurrera badoa ere, Makatzenakoa bertan behera utzi dute, "hobeto aztertzeko" proiektua.


Irekia Eusko Jaurlaritza - Gobierno Vasco :: Lehendakariak ziurtatu du Eusko Jaurlaritzak bihar aurkeztuko duen aurrekontu-proiektuan ez dela murrizketarik aurreikusi\nLehendakariak ziurtatu du Eusko Jaurlaritzak…\n\nLehendakariak ziurtatu du Eusko Jaurlaritzak bihar aurkeztuko duen aurrekontu-proiektuan ez dela murrizketarik aurreikusi Iturria: Irekia\n\nZirriborroan gastu soziala lehenetsi, eta % 1eko igoera aurreikusi da\nUrkulluk baieztatu du Rajoyk «estatua hautsirik» utzi duela, eta gobernu berriak akordioak bilatzea eta Euskadiko autogobernuarekiko konpromisoa hartzea espero du\nIñigo Urkullu lehendakariak iragarri duenez, Eusko Jaurlaritzak bihar aurkeztuko du aurrekontu-proiektua. Bertan, % 1eko igoera aurreikusi da, bai eta oinarrizko zerbitzu publikoak mantentzea bermatzea ere, eta berrikuntzari eta enplegu-sorrerari bideratutako aurrekontu-sailak gehiagotu dira; batez ere, gazte-enplegura bideratutakoak. «Ez da inongo sailen aurrekontua murriztuko» ziurtatu du lehendakariak, Radio Euskadiri emandako elkarrizketa batean.\nAurrekontuen berri emateaz gain, eta Ministroen Kontseiluak Gorteak desegiteko agindua eman duen egun berean, lehendakariak Mariano Rajoyren legealdiaren balantzea egin, eta «asalduzko» garaitzat jo du. Lehendakariaren ustez, Espainiako Gobernuko presidenteak «estatua hautsirik» utzi du, eztabaidari uko egiteko eta, gehiengo osoaren babespean, inposatzeko joera direla medio, eta ez dio «bizikidetza politikoari lagundu».\nHoriek horrela, lehendakariak bere nahia adierazi du: estatu pluralaren alde egingo duen alderdi bat gobernatu dezala abenduaren 20ko hauteskundeen ostean, eta «nazionalitate horietan gehiengoak dituzten alderdiekin» akordioak bila ditzatela, bai eta «Euskadiko autogobernuarekiko konpromisoa» ere. Ildo horretan, autogobernuari dagokionez, Urkulluk prozesu mailakatu bat gauzatzearen alde egin du: prozesu bat, euskal gizartean atxikimenduak lortuko dituena, Europaren baitan finkatua egongo dena eta legezkotasuna gordeko duena.\nDatozen hauteskunde orokorren osterako igartzen den gobernu-aldaketarekin loturan, preseski, lehendakariak azaldu du bere lehentasunen artean dagoela, autogobernuaren arloan akordioak lortzeaz gain, normalizazioari eta bizikidetzari bide emango dion espetxe-politika baten aldeko aldarrikapena mahaigaineratzea, berriz ere, bai eta ETAren behin betiko armagabetzerako proposamen bat egitea ere.\nintervencion_lehendakaria_r... behera kargatu (50 MB)\nlehendakaria_aurrekontuak_i... behera kargatu (600 KB)\nlehendakaria_galdeketa_lega... behera kargatu (1 MB)\nlehendakaria_autogobernuari... behera kargatu (1 MB)\nlehendakaria_urratsez_urrat... behera kargatu (2 MB)\nlehendakaria_aurrekontuak_i... 20 MB\nlehendakaria_autogobernuari... 40 MB\nlehendakaria_galdeketa_lega... 30 MB\nlehendakaria_urratsez_urrat... 40 MB


Oficina Virtual: Inbentarioaren Kudeaketa modulua\nHasiera > Informazio sistemen katalogoa > SOROLLA > Inbentarioaren Kudeaketa modulua\nInbentarioaren Kudeaketa modulua\n1. Ondasunen inbentarioa kudeatzeko sistema.\nSOROLLA sistemaren barruan, helburua da "Gestión de Inventario (GDI)" moduluak tresna erabilgarri bat izatea, hainbat ikuspuntutatik erakunde baten inbentarioaren osaera eta inbentarioak denboraren joanean duen bilakaera interesatu dakizkiokeen organo kudeatzaileentzat.\nHorretarako, inbentarioa kudeatzeko sisteman inbentaria daitezkeen ondasun guztiak banaka kudeatzen dira, hau da, erakundearen ibilgetua, materiala nahiz immateriala, osatzen duten horiek, inbentarioan sartzeko aukera ematen duen titulua eta ondasun mota horiei egoki dakizkiekeen eskubideak edozein izanda ere. Finantza-ibilgetua kanpo geratzen da.\nHori guztia Herri Administrazioen Ondareari buruzko 33/2002 Legearen II. kapituluan adierazitakoari jarraiki egiten da, eta Lege horrek Herri Administrazioen ondareari buruz egiten duen definizioa kontuan hartuta: "Herri Administrazioen ondarea ondasunek eta eskubide-multzoak osatzen dute. Ondasun eta eskubide horiek edozein motatakoak izan daitezke, eta haiek eskuratzeko titulua edo administrazioei esleitzeko erabili den titulua ere edozein izan daiteke.\nEstatuko Administrazio Nagusiari lotutako ministerio-sailen eta erakunde publikoen ondare-kudeaketan eskumena duten unitateentzat da sistema hori, edo Estatuko Administrazio Nagusiaren mendekoentzat. Herri Administrazioen Ondareari buruzko 33/2003 Legearen 33.1. artikuluaren arabera, mendeko horiek organo osagarri gisa jokatuko dute.\nOndasunen inbentarioa kudeatzeko sistemak helburu hauek ditu, besteak beste:\nErakundearen ibilgetua osatzen duten ondasunen esanahi bakarreko identifikazioa ematea.\nOndasun horietako bakoitzean eragiten dieten kontularitzako printzipioak aplikatzea, inbentarioaren balioespen fidagarria egiteko eta erakundearen kontularitzaren euskarri bat eskuratzeko.\nOndasun bakoitza zer egoera juridikotan dagoen jakitea Izan ere, horrek eragin zuzena izango du ondasun horren erabilerari, lagapenari eta abarri buruzko erabakietan, bai eta ondare horren kontularitzako balioespenean eta/edo amortizazioan ere. Horri dagokionez, adierazi behar da inbentarioan erakundearekin zerikusia duten ondasun guztiak agertu behar direla, eskuratutakoak nahiz alokatutakoak, lagatakoak, lagapenean jasotakoak, edo erakundeak beste edozein titulu juridikorengatik edo ez izateagatik dituen edo erabiltzen dituen ondareak.\nIGAEren 1999/12/12ko Ebazpenean, ekitaldiaren amaieran egin beharreko zenbait kontularitza-eragiketa arautzen dituenean, proposatutako metodo linealarekiko metatutako amortizazioaren eta ekitaldiko amortizazioaren arteko aldea kuantifikatzen duen txosten bat eskuratzea. Ibilgetuaren amortizazioak…". Informazio guztia biltegiratzea Informazio horrek bide eman behar du, kontularitza-ondorioak izan gabe, zenbait organo kudeatzaileri inbentaria daitezkeen ondasunak zentzu handiagoz erabiltzeko, eta inbentarioa osatzen duten zenbait elementuren eskuratzeak eta banatzeak planifikatzen laguntzeko ere balio behar du. Datuek edo dokumentuek (planoak, argazkiak, fakturak, etab.) osa dezakete informazio hori.\nElementu bakoitzaren ekonomia- eta kontularitza-historia sortzea, aldaketa horietako bakoitza islatzen duten eragiketen bidez, indarrean dagoen araudiaren arabera. Eragiketa horiek ondare jakin batean egin daitezke edo masiboki ondasun batzuetan. Azken horren adibide bat izango litzateke higigarriak aldatzeagatik ondare-kopuru handi baten baja-espedientea egitea.\nAplikazioan jasotako informazioa ustiatzea erabiltzaile bakoitzak pertsonaliza dezakeen sarbide- eta/edo lan-profil bat esleitzearen bidez, eta informazio arruntagoa eskuratzea kontsulta parametriko indartsuagoen bidez edo erabiltzaileak berak diseinatutako kontsultak eginez. Kontsulta horiek aukera eman behar dute barne-emaitzak beste ofimatika-tresna batzuetara esportatzeko.\nKontularitza analitikoari laguntzea, zentroetan eta jardueretan kostuak zentzuz banatzen lagunduz, amortizazioaren banakako banaketa egiteko aukera ematen baitu. Izan ere, amortizazioa ondasun bakoitzarentzat kalkulatzen da, amortizatzeko epean gertatu zaizkion gorabehera guztiak eta bakoitza kontuan hartuz.\nAurreko helburuak lortzeko, aplikazioak erakunde bakoitzak inbentarioa pertsonalizatzeko aukera zabala eskaintzen du, bai eta erabiltzaileen profil indartsu bat ere, erabiltzaile bakoitzak egin ditzakeen funtzioak eta zer ondasun erabil ditzakeen barne hartzen duena.\nDuela gutxi, inbentarioaren hasierako kargako datuak jasotzeko diseinatu den aplikazio bat ekoizten hasi dira, ondareen inbentarioa kudeatzeko sistemaren osagarri gisa. Azken eguneratzearen data: 22/6/2012


Eusteko eta estutzeko tresnak | Consumer\nEusteko eta estutzeko tresnak\nTresna horiek hainbat pieza elkarri lotzeko edo lan-banku bati finkatzeko erabiltzen dira.\nIrudia: Troy Newell\nBrikolaje-lan askotan, manipulatzen diren piezak lotuta egon behar dute lanean ari diren bitartean. Elkarri lotuta mantentzeko edo lan-banku batean finkatzeko, sarjentuak eta barailak erabiltzen dira. Lan egiten den elementuetako kalteak saihestu egiten dira, horien eta euste-erreminten artean zurezko ohol batzuk jartzen baitira, martiriak.\nSarjentuak eta barailak\nSarjentuak zati finko bat eta zati mugikor bat duten gailuak dira. Azkenak, era berean, estutze-zakur bat du, aurrerantz edo atzerantz mugi daitekeena, zakurraren artekan zehar. Bi piezek baraila batzuk dituzte, ahoan sartzen diren elementuen gainean presioa egiten dutenak.\nBarailari dagokionez, tresna horren bidez, konpresio-indarra egin eta mantendu daiteke pieza batean, marruskaduraren bidez eusteko. Oinarri finkoa eta birakaria dute, eta eskuz, pneumatikoki edo hidraulikoki eragin daitezke.\nOro har, eusteko tresnen barailetatik lan egiten den piezak babestu behar dira beti. Horretarako, zurezko martiriak edo oholtxoak jartzen dira.\nSarjentu batzuek bi baraila doigarriak dituzte, beste batzuek doigarria eta bestea finkoa, eta hirugarren barietateak gidarekin pieza finko bat osatzen duten barailak ditu.\nSarjentu arruntenek gorputz metalikoa eta torloju bat duen kirten zilindrikoa dituzte.\nArruntenek gorputz metalikoa eta helduleku zilindrikoa dituzte, estutzeko elementuei eragiteko eta piezak beste muturraren kontra presionatzeko torloju edo torloju batekin. Torlojuaren ordez, heldulekua bera biratu egiten da erreminta finkatzeko.\nGehien erabiltzen den sarjentu mota estutze azkarrekoa da. Haren ezaugarri nagusia da barailetako bat doigarria dela, eta horrek aukera ematen du piezak oso azkar finkatzeko. Honen bertsio modernoa sarjentu erdiautomatikoak dira, esku bakarrarekin erabil daitezkeenak.\nBeste aldaera bat kantuetarako sarjentua da, beste torloju perpendikular bat duen sarjentu klasikoa. Taulen ertzean moldurak eustera mugatzen da.\nBi pieza elkarri lotzeko, inglete-sarjentu bat erabili behar da, perpendikularki elkartutako bi barailaz osatua, eta, hala, bietako bakoitzak 90º-ko angeluari eusten dio.


Jasser Arafat bizkarzainez inguratuta gelara sartzea eta zain ginen berrehunen bat pertsonak zutik jarri eta txaloka hastea bat izan da. Txalo egiteari utzi eta jendea atzera eseri arte ez dugu, hala ere, palestinarren lider nagusi eta bakarra ikusterik izan. Txikia baita Arafat, estaturaz.\nBina mahaikide eseri zaizkio ezker-eskuin eta, atzean, militar jantzian zutik, bost ofiziale. Beste zortzi ofiziale, poliziburu edo segurtasun arduradun itxurako, alboko mahai batean jesarri dira. Arafatek inguruan zerbait ibiltzen badu, segurtasun agenteak ibiltzen baititu.\nNablusko Udaletxeko aretora sartzeko hiru aldiz miatu didate poltsa, hiru aldiz piztarazi didate magnetofoia eta argazkia ere atera behar izan diot horma biluziari, kamera benetakoa dela egiaztatzeko. Ondo zaindua dute, gero, Abu Ammar.\nGerra izenez deitzen diote palestinarrek Jasser Arafati: Abu Ammar, "eraikuntzaren aita". Arafatek berak aukeratu zuen goitizena, kartzelan, gero urtetan laguntzaile estuenak izango zituen Khalil Wazir eta Salah Khalal-ekin batera atxilotu zutenean. Kairon ikasle izan ziren garaitik adiskide, 1959an Kuwaiten elkarrekin egokitu zirenean erabaki zuten hirurek Fatah mugimendua sortzea. Harkat al Tahrir al Falastini-ren (Palestinaren Askapenerako Mugimendua) akronimoa, alderantziz jarria, da Fatah. Arabieraz garaipena esan nahi du fatah hitzak.\n1965eko urtarrilaren lehen egunean egin zuen Fatah-k lehenengo ekintza, Israelgo ur hodi batzuen aurka. Arrakastarik ez zuen izan ekintzak eta hirurak preso hartu zituzten gainera, Fatah-kide gehiagorekin batera. Giltzapeturik zeudela erabaki zuten gerra izenak behar zituztela: Abu Iyad (jaien aita) hautatu zuen Khalalek, Abu Jihad (borrokaren aita) Wazirrek eta Abu Ammar, orduan 36 urte zituen Arafatek. Ogibidez ingeniaria delako eman zion "eraikuntzaren aita" izena bere buruari.\nJaioterria duen Kairon egin zituen ingeniari ikasketak. Aita Gazakoa zuen, Jerusalemen bizi eta lan egindakoa, baina Jasser jaio zenerako Kairon ziren. Izena ez zioten Jasser jarri; Muhammad Abdul Raouf Arafat al Qudwa da palestinarren lehendakariaren izen osoa. Jasser ere goitizena da: "Kezkarik gabea". Haurtzaroko lauzpabost urte Jerusalemgo Hiri Zaharrean egin zituen Jasserrek senitarteko batzuekin, baina bederatzi urte zituenerako Kairora itzuli zen. Horregatik du azentu egipziarra, gaur egun ere, arabieraz mintzo denean.\nSarrera-hitzaldi laburra zutik egin du Arafatek, atzeko horman zintzilikatutako bi metroko bere erretratu erraldoia erdi tapatuz. Mahaitik hizketan ari zaigun bitartean, Arafat bera guri so dago ezkerreko hormako beste hiru afixetako argazkietatik ere. Ez da harritzekoa. Abu Ammarren irudiak nonahi eta noiznahi ikusten dira Palestina autonomoan. Udaletxerako bidean ere ikusi ditut batzuk Nablusko kaleetan.\n200.000 lagun dituen Nablus, Zisjordaniako hiririk populatuena, Palestinako Agintaritzaren mendeko segurtasun indar koloretsuek hartua dago larunbat eguerdi honetan. Urdin koloreko kamuflaje-uniformedun poliziak dira ugarienak: hamar metroro bat ageri da udaletxe inguruko kale nagusietan, uniforme urdin soileko poliziek trafikoa zaintzen duten bitartean. Uniforme berde eta txapel granatedunak ere badira bazterretan, kamuflajeko jantzi marroi eta berdedunak bezala. Udaletxera zenbat eta gehiago hurbildu, orduan eta "beltz" gehiago. Arafaten itzala dira "beltzak": 17 Indarra, lehendakariaren segurtasun zerbitzu berezia.\nEz da erraz zehatz jakiten Palestinako Agintaritzak zenbat polizia mota dituen: bederatzi dio honek, hamahiru beste horrek, hamalau direla hango hark... Bizkarrean edo eskuartean daramaten tresnan egiten dute bat denek, baita trafikoa zaintzen dutenek ere: oldartsuena ere otzanduko lukeen kalashnikova, edo tankerako arma.\nEntzuleak hizlari eta hizlaria entzule bilakatu dira sarri. Sei-zortzi beso altxatzen dira hitz eske Arafat isildu orduko eta, moderatzailearen gidaritzagatik baino eskuz esku dabilen mikrofonoa bereganatzeko zenbaitek duten trebeziagatik, Nablusko entzule ez-kazetariengandik heldu zaizkio galdera gehienak, eta ele zuri franko, Abu Ammarri. Losintxa losintxaren gainean, lainoetan gora ezarri dute liderra entzuleek, Fatah-ko kideak gehienak seguruenik.\nNekea eta adina nabari zaizkio mugimendu geldoetan, aurpegi zimurtuan, ile eta bizar zilartuetan, baina sendoa du ahotsa. Zahartzaroaren zantzuak bai, baina gaitz txar aipatuaren arrastorik ez. Heriori hainbeste aldiz itzuri egin dion gizona ez dela oraindik errendituko ematen du. Katuek baino bizitza gehiago omen, izenak ere ez gutxi dituenak: "Bederatzi bizitzako gizona" ere esaten diote.\nAtxiloketari, eta akaso heriotzari, ihes egin zion lehen aldi ezaguna 1968koa da, Palestinako Askapenerako Erakundeko (PAE) presidente hautatu zuten urtekoa. Ramallaren ondo-ondoan dagoen Al Bireh herrian ezkutaleku zuen etxera soldadu israeldarrak aurreko atetik sartzen ari ziren une berean, emakume jantzita atzeko leihotik hanka egitea lortu omen zuen Arafatek.\nArrisku gorriagoan egon zen, besteak beste, Libanoko Gerran (1982), Ariel Sharon Defentsa ministro israeldarrak PAEko palestinarrak Beirutetik botatzeko ez ezik Arafat hiltzeko erabaki sendoa hartu zuenean. Tai gabe batera eta bestera zebilen auto batean bizi izan zen Arafat Beiruteko bonbardaketa trinkoen egunetan. Sharonen agindupeko hegazkinek zortzi etxe suntsitu eta ehundaka lagun hil zituzten, Arafat non baino non harrapatuko. Burua lepo gainean haztatu ahal zuela irten zen ordea Beirutetik. Hurrengo urtean, Arafat Libanoko Tripolira itzuli zelarik, israeldarrek itsasoz eraso zioten, gerraontzietatik. Baina heriotzari zorrean berriro, Abu Ammar.\nIsraeldarrei Jasser Arafat aipatzea infernuko sua aipatzea baino okerragoa zen orduan, eta laboristen gobernuak ere egin zuen lider palestinarra akabatzeko eginahalik. 1985eko urriaren lehenean sei F-15 bidali zituen Simon Peresen Gobernuak Tunisiara, PAEren etxe nagusia bonbakatu eta Arafat hiltzeko helburuz. Goizeko hamarretan izan zen bonbardaketa, bulegoak jendez gainezka zeudenean. 56 palestinar eta 17 tunisiar hil zituzten lehergailuek. Baina Arafatek larrua osorik, orain ere.\n1992an jazo zen azkena. Apirilaren 8an, Arafat hegazkin istripuz hil ote zen zabaldu zuten nazioarteko berri agentziek. Lider palestinarra Khartumdik (Sudan) Tunisiara zeraman An-26 hegazkin sobietarra Saharako basamortuaren erdian erori zen, Sudan eta Libia arteko mugatik gertu. Hegazkinak istripu larria izan zuela besterik ez zen jakin ordu batzuetan. Pilotoak eta kopilotoak azken arnasa eman zuten. Arafatek ez. Zaharraren zaharrez hiltzeko asmoa du, inondik ere.\nAsmo bera baldin bazuten, kukuak oker jo zien Fatah-ren sorreran eta PAEren gidaritzan lankide eta lagunmin izan zituen Abu Jihadi eta Abu Iyadi. Intifadaren hastapenetan, 1988ko apirilean, Tunisiara horretara propio joandako Israelgo elite komando batek tiroz josi zuen Abu Jihad. Golkoko Gerra lehertu baino bi egun lehenago, 1991ko urtarrilaren 14an, Abu Iyad erori zen: Abu Nidal gerrillari palestinar disidentearen taldeko kide batek kalashnikov batekin tirokatuz hil zuen "jaien aita". PAEren adar militarraren burua zen Abu Jihad zendu zenean, eta PAEren Inteligentzia aparailuaren arduradun, berriz, Abu Iyad. Bakarrik utzi zuten Abu Ammar.\nNablusen ez dago bakarrik, bere giroan baizik. Maiz eten ditu galdegileen hizjario luzeak txisteak eginez. Publikoak barre, noski, liderraren ateraldi guztiei. Nazio Batuetan asentamendu juduak gaitzestearen aurka bozkatu zuten hiru estatuak aipatu dituenean bezala:\n— Amerika, Mikronesia eta Mikronesia Handia.\nMikronesia Handia, jakina, Israel da.\nZenbait galdera erantzunik gabe ere utzi ditu.\n— Netanyahu bigarrenez gobernuburu aukeratuko duten kezkarik ba al duzu? —galdegin dio zutik jarrita ABC News-ko kazetari gazteak.\n— Ez naiz besteen barne arazoetan sartzen.\nEta kazetari berak:\n— Benetako bakea lortzeko zer litzateke hobea, Netanyahuk bere kargua uztea edo Clintonek uztea berea?\nIrribarrea besterik ez ordainetan. Hurrengo galdera.\nOrdu eta erdiko jardunaren ondoren, aski entzun dugula deliberatu baitu aurkezleak, etorri bezala alde egin du Arafatek: txalo eta zutitutako jendetzaren artean, ikusten ez dugula.\nHorixe egin nahi du Nablusko Udaletxe atarian bildutako jendetzak: Abu Ammar ikusi. Udaletxe barruko eskaileretako ertzak ere bilera aretora sartu ezin izan duten langileek hartuak dituzte, aurreneko errenkakoek segurtasun lerroa egiten dutela, lehendakariari bertatik bertara so egiteko. Kanpoan, kamuflajeko eta ez-kamuflajeko uniforme urdin, berde, marroi eta beltzeko poliziek ate nagusitik hamar-hamabost metrora eusten diete han bildutako ehundaka herritarrei.\nProtesta girorik ez dago. Sarri entzuten dira palestinarren artean Arafaten aurkako kritikak, baina Nablusko Udaletxe aitzinera etorri direnek liderra txalotu baino ez dute nahi. Atean mugimendua nabari denetik hasi dira txaloak eta oihuak, saltoak eta brinkoak, Abu Ammarri deiadarka denak. Atzenerako irten denean, kanpoko eskaileretan gelditu, eskuarekin denei diosal egin, eta zain zuen automobilean desagertu da ziztu batean.\nArafaten autoaren gurpilak jiraka hasi ahala, dozenaka polizia lasterka abiatu dira, Abu Ammarren atzetik joango diren ibilgailuetan lekua hartzera. Arafaten autoak 17 Indarreko sei "beltz" ditu ezker-eskuin, lasterka autoarekin batera, nagusiaren leihoak babesten. Atzerago, "beltzen" jeep bat eta kamuflajeko uniforme urdineko polizien dozenerdi jeep, anbulantzia bat eta beste zenbait autorekin batera.\nAtasko polita utzi dute Nablusen. Baina trafiko ataskoa, bozina hotsa, uztaileko bero itogarria bezain arrotza da hiri palestinarretan.


Inbertsio funtsen konparatzailea | BBVA\nBBVA inbertsio-funtsen konparatzailea\nJoan funtsen katalogora\nInbertsio funtsen katalogoa\nBBVAk inbertsio-funtsen sorta zabala zure eskura jartzen du, eta horrekin partaideak bere beharrentzat egokiena den produktua aurki dezake, inbertitzaile gisa bere profila dena dela ere.\nInbertitzaile kontserbadoreentzako funtsak daude, arrisku gehiago hartzeko prest daudenentzat eta bitarteko produktuen aukera zabala ere bai. Esaterako, errenta finkoko funtsak kontrata ditzakezu, arrisku-profil baxuarekin, eta interes-tasa da horien bilakaeran gehien eragiten duen faktorea. Errenta aldakorreko funtsak ere bai, ondarearen zatirik handiena akzioetan inbertitzen dutenak, errentagarritasun potentzial eta arrisku handiagoarekin. Gainera errenta mistoko funtsak daude, errenta finko eta aldakorreko aktiboen artean inbertsioa dibertsifikatzen dutenak.\nBeste funts mota bat ere badago, aurreko kategorietan sartu ezin daitekeena: munduko funtsak. Horren inbertsio-politika ez dago modu zehatzean definituta eta aldatu egin daiteke errenta finko edo aldakorrean inbertitzen duten ehunekoa, aktiboak izendatzen diren moneta edo horien banaketa geografikoa.\nBBVAk eskaintzen dituen inbertsio-funtsak alderatzea modu onena da informazio zehatzena izan eta gure profilera hobeto egokitzen den inbertsioa egiteko. Gutxieneko inbertsioa, likidazio-balorea, arrisku profila edo gomendatutako inbertsio aukera bezalako datuez gain, BBVAren inbertsio-funtsen konparadoreak grafiko interaktibo sorta bat ere eskaintzen du eta horietan produktu bakoitzaren bilakaera, horien aktiboen osaera, komisioak, datu historikoak edo arriskuaren datu estatistikoak jarraitu ahal izango dituzu.


DBH ondoren zer?\nBatxilergoaren ondoren zer?\nEkarpenak - Liburuak\nIkasgaiak eta ordu banaketa\nKurtsoz igarotzeko irizpideak\nHezkuntza sistemaren antolaketa\nAraubide bereziko ikaskuntzak\nProiektu europarrak /Erasmus+\nurolaikastola@urola.eus - 943899335\nUROLA IKASTOLAKO LITERATURA LEHIAKETAK BADITU IRABAZLEAK\nLiburuaren Nazioarteko Egunaren harira, literatura-lehiaketa bat antolatu da aurten lehendabizikoz Urola Ikastolako ikasleentzat. Emakumeen eguna gaitzat hartuta, hiru kategoriatan parte hartu ahal izan dute ikasleek: DBH1-2, DBH3-4 eta BATX1-2.\nDBH1-2 kategorian Maria Illarramendi Uribetxeberria (DBH1C) izan da garaile “Gure izarrak” izeneko bertso sortarekin. DBH3-4 kategorian ez da lan originalik aurkeztu. BATX1-2 kategorian aurkeztu diren lanen maila bikaina ikusita, hutsik gelditu den sari hori ere Batxilergoko ikasleei ematea erabaki du epaimahaiak. Hala, BATX1-2 kategorian honakoak izan dira sarituak: Oier Irulegi Otaegi (BATX2D) “Berdintasuna” izeneko bertso sortarengatik eta Sara Atejada Mendez (BATX2D) “Amama maitea” izeneko ipuinagatik.\nSaridunek 60 €ko bono bana jaso dute eta ebook baten zozketan parte hartu dute. Sara Atejada izan da ebookaren irabazlea.\nIrabazleen lanak eta argazkiak hemen dituzue.\nZorionak irabazleei eta eskerrik asko parte hartu duzuen guztioi!\nIMANOL ITUIÑO SOREASUN\nAste honetan Soreasun izan dira DBH1 eta DBH2ko ikasleak Imanol Ituiño magoaren ikuskizunean.\nBi saio eskaini zituen magoak pasa den asteartean, lehenengo mailakoentzat lehenik eta bigarrengo mailakoentzat gero. Ez zuen ohiko magia ikuskizuna eman; izan ere, Ituiñok ikuskizun-konferentzia eskaini zuen, eta ohiko magia-trukoez gain, beste hainbat gaiz aritu zen: ilusionismoaren eta magoen inguruan ditugun aurreiritziak, magiak zinemarekin duen lotura, matematikak eta probabilitateak nola erabili trukoak egiteko... Saio atseginak eskaini zituen Ituiñok magiaren alderdi ez hain ezagunak agerian jarriz\nMAHAI-INGURUA, ERASMUS PLUSek antolatua, DINAMo gunean\nUROLA IKASTOLA BHIko IKASLEAK AMETS ARZALLUZekin MAHAI-INGURUAn, MIÑAN KRONIKA LIBURUAREN GAINEAN HIZKETAN\nErasmus plus Europa mailako hezkuntza sustatzeko programan parte hartzen du UROLA IKASTOLA BHIk. Gure proiektuak Food for Thought: a European Recipe Book for Migrant Inclusion (“Hausnartzeko gaia: Migrarien Inklusioa Bideratzeko Europar Errezeta Liburua” bezala itzul daiteke) du izena, eta migrarien inklusioa lantzen du Polonia, Finlandia eta Siziliako beste hiru ikastetxeekin batera.\nAzpeitiko UROLA IKASTOLA BHI bizi garen gizartearen ispilu da, hark bezala aniztasun handikoa. Lau kontinentetako ikasleak dauzkagu. Hasi Georgiatik eta Mauritaniara, Boliviatik Pakistaneriano, jatorri ezberdinetako ikasleak ikasten dute batera gurean. Dozenatik gora herritatik Euskal Herrira etorriak. Horregatik lantzen dugu migrari izatearen esperientzia. Bizilekua aldatu duen pertsonaren figura lantzen saiatzen gara, haien errealitatea hurbiltzen gainontzeko ikasleei. Iragan abenduan gure ikasle migrarien egiazko testigantzak jaso genituen, eta ikasgela guztietan irakurri eta komentatu ziren. Orain berriz, Amets Arzalluz eta Ibrahima Balderen artean ondutako Miñan kronika liburuaren irkakurketa borobiltzeko, egiletako batekin mahai-ingurua ospatu zuten 50 bat ikaslek Azpeitiko Dinamo aretoan.\nEta oso ederra izan zen!\nIKASTEN ALDIZKARI BERRIA IKUSGAI\nOhiko lekuan dagoeneko ikusgai dago Ikasten aldizkariaren azken alea, 115a.\nKlikatu hemen ikusteko.\nPLANETAREN EGUNA. ITZALDU ARGIAK!!\n1 2 3 4 ... 70 Hurrengoa\nEdukien sindikazioa. Berriak (RSS)\n© Urola Ikastola BHI\nTelefonoa: 943899335 Fax: 943816620 urolaikastola@urola.eus


Artisau hanburgesa onenaren bila | Gastronomia | GAIAK\n2022 MAI. 13 - 17:42h\nArtisau hanburgesa onenaren bila\nAzpeitiko plazak Gipuzkoako lehen hanburgesa lehiaketa hartuko du maiatzaren 28an, garagardo artisau dastaketa batekin batera\nEpaituko dena harakinen lana izango da, hanburgesa haragi onena aukeratuko baita. (Getty IMAGES)\nHanburgesa zaporetsu edo ikusgarrienak aukeratzeko txapelketa gastronomiko asko dago munduan, baita Euskal Herrian ere. Ez hainbeste, ordea, hanburgesa haragia bera epaitzen duten txapelketak, eta horietako bat izango da datorren maiatzaren 28an Azpeitian jokatuko dena: Gipuzkoako harakinei zuzendutako lehen artisau hanburgesa lehiaketa.\nIdeiaren atzean Dendartean (Gipuzkoako Merkatarien Elkartea), Ederto-Harakel (Gipuzkoako Harakinen Elkartea) eta Azpeitiko Udala daude, eta helburu nagusia herri txikietako dendak eta artisau ekoizleak bultzatzea da, herritarrei gertuko zerbitzua ematen jarrai dezaten.\nHorretarako, maiatzeko azken larunbatean, arratsaldeko seietan hasita, «Hanburgesa eta garagardo artisau dastaketa» antolatu dute eta, izenak adierazten duen bezala, eskualdeko garagardo artisau ekoizleen produktuak dastatu ahal izango dira, baita hanburgesa mokaduak ere. Izan ere, ekitaldi honen baitan I. Gipuzkoako Artisau Hanburgesa Lehiaketa egingo da, Gipuzkoako harategi guztiei zuzenduta, hanburgesa-haragi onenaren bila.\nParte hartu nahi duten harategiek maiatzaren 22a (igandea) baino lehen eman beharko dute izena, ederto@ederto.com helbidera e-maila bidaliz, 943 865 352 telefonora deituz edo 671 643 488 zenbakira whatsapp bat bidaliz.\nAntolatzaileek adierazi dutenez, momentuz hogei bat harategik eman dute izena eta guztira berrogei bat parte-hartzaile espero dituzte. Behin izena emanda, maiatzaren 27an (ostirala) harategitik jasoko zaizkie lehiaketara aurkeztuko dituzten hanburgesak. Guztira hamabi haragi-hanburgesa aurkeztu beharko dituzte; horietatik bi epaimahaiak dastatu eta epaituko ditu, eta beste hamarrak mokadu moduan salduko dira. Salmentatik ateratako dirua gerrak kalteturiko pertsonei laguntzeko erabiliko da.\nLehiaketara aurkezturiko hanburgesek txerri, behi edo hegazti haragi-xehatuarekin egindakoak izan beharko dute, eta gatza, espeziak, ongailuak edo bestelako elikagaiak gehitu ahal izango zaizkio. Hori bai, ezingo da ogi birrindua erabili. Bestetik, 100 eta 150 gramo arteko tamaina izan beharko dute, eta bertako haragia eta osagaiak erabili izana baloratuko da.\nHarategi irabazleak txapela eta trofeoa lortuko ditu; eta bigarren zein hirugarren geratzen direnek, trofeoa. Dena den, sari sinbolikoez aparte, Gipuzkoako hanburgesa-haragi onena egitearen ohorea da jokoan dagoena.


Izena eman dut, eta orain zer? - navarra.es\nIzena eman dut, eta orain zer?\nZentsuan izena eman ondoren, hurrengoak izanen dira kontu garrantzitsuenak, zentsuan inskribatuta zauden bitartean kontuan hartu beharko dituzunak:\nInskripzioak 2 urteko indarraldia dauka. Denboraldi horretan datuak aldatu edo eguneratzen badira, horrek inskripzioa berritzea ekarriko du, eta automatikoki berrituko da 2 urteko epea.\nBehin inskripzioa egina, nahi duzunean hasieran emandako datuakalda daitezke, onlinean edo aurrez aurre, aurretiko hitzordua eskatu ondoren 948 012 012 telefono-zenbakian edo Interneten Iruñeko edo Tuterako bulegora joateko.\nZure eskabidea eguneratuta izan behar duzu. Emandako puntuazioa aldarazten duen edo eskuratzeko betekizunen betetze-maila ukitzen duen edozein inguruabar berehala jakinarazi behar da, bai aurrez aurre (948 012 012 telefono-zenbakian aurretiko hitzordua eskatuz) edo telematikoki.\nUrte bakoitzeko urtarrilean eguneratuko dugun datu bakarra errenta aitorpenari buruzkoa da. Horregatik, egiten dugun eguneratzea zuzena dela urtero egiazta dezazun gomendatu nahi dizugu, erroreren bat badago erantzukizuna eskatzailearena baino ez baita.\nEsleipen prozeduretan eskaini behar diren sustapenak webgune honetan argitaratuko dira, Etxebizitza Departamentuak ontzat eman ahala.\nMartxoaren 1ean, ekainaren 1ean, irailaren 1ean eta abenduaren 1ean etxebizitza babestuak esleitzeko prozedura eginen da. Egun horietan 7 eguneko gutxieneko epea (urte honetan epea 15 egunekoa izanen da) egonen da, esleituko diren sustapenetako baten batean edo guztietan parte hartzen ahalko duzula.\nSustapena hautatzen baduzu, Interneten bidez egin beharko duzu. Sustapen zehatz bat edo batzuk hautatzeak badakar hautatutako sustapenetako etxebizitza babestu bat bakarra esleitu ahal izatea.\nSustapenik hautatu ezean, izena emateko orduan adierazitako lehentasunei eutsiko zaie. Hori dela eta, horiekin bat datozen etxebizitza guztiak eskuratzen ahalko dituzu.\nEgiten diren prozeduren esleipen-hartzaileen zerrendak NASUVINSAren iragarki-oholean jarriko dira, baita webgune honetan ere. Halaber, etxebizitza esleitzen badizute, NASUVINSAk edo sustatzaileak zuregana joko du behar den dokumentazioa aurkez dezazun.\nZer den eskatzaileen zentsua eta nork eman dezakeen izena\nIzena emateko pausoak\nEsleitzeko prozeduraren faseak\nEsleipen-hartzaileen behin-behineko zerrenda\nAlta emateko modurik arinena eta errazena


Bilbo bisitatzea erabaki baduzu, badira galdu ezin dituzun lekuak. Derrigor bisitatu beharreko txokoak, hiriaren xarma jasotzen dutenak eta ahalik eta gehien gozatzen lagunduko dizutenak.\nJarraian kontatzen dizugu zein diren hiriaren ikur horiek Bilboko zure bisitan gal ez ditzazun.\nBilboko zure bisitan galdu ezin dituzun 9 leku\nBilboko alde zaharra, edo Zazpi Kaleak izenarekin ezagunagoa, hiriaren benetako bihotza da. Aisirako eta komertziorako zentro nagusietako bat da. Bertako eskaintza gastronomikoa, komertziala eta kulturala bisitarako derrigorrezko bihurtzen dute. Hainbat zita garrantzitsu hartzeaz gain,hiriko monumentu zaharrenak daude bertan.\nHiriaren goialdean dago Bizkaiko zaindariaren basilika, Begoñako basilika. XVI. mendearen hasieran Ama Birjina agertu zen tokian eraikita, Sancho Martinez de Aregoren lana da eta gotiko berantiarreko estilokoa da.\nErnesto Erkoreka plazan dago Bilboko Udaletxea, hiria gobernatzeaz arduratzen den erakundea. Eraikina XIX. mendearen amaieran eraiki zen Frantziako Bigarren inperioko estiloan, barruan luxu handia du eta inspirazio neorrenazentista eta estilo neoarabiarra uztartzen ditu. Udalak eraikineko areto nagusietan bisita gidatua egiteko aukera ematen du; Bilboko zure bisitan sartu beharreko geldialdi laburra.\nUdaletxetik Guggenheim museora, ibaiertzean dago Uribitarte pasealekua. Pasealeku honek bidegorria dauka, oinezkoentzako zonaldea eta tranbiarentzat erreserbatutako erdiko zonaldea. Eraikin handiak ere baditu, tradizioa eta modernitatea lotzen dituztenak: Aduana zaharreko eraikina, Isozaki Atea konplexua, Zubizuri zubia edo oinezko zubia, Santiago Calatrava arkitektoaren lanak.\nZonalde hau, garai batean hiriko portuaren jarduerara bideratu zena, gaur egun Bilbok jasan duen eraldaketaren lekuko handienetakoa da. Bertako lurra “Bilbo berriaren” ikur garrnatzitsuenak jasotzeko libratu zen, hala nola Gehry-ren Guggenheim museoa, Rafael Moneoren Deustuko Unibertsitateko Liburutegia, EHUko Paraninfoa, Alvaro Sizarena edo Iberdrola Dorrea, Cesar Pellirena.\nArte Ederren museoa herrialdeko museo garrantzitsuenetako bat da. 100 urte baino gehiagoko historian eta gizarte zibilaren, bertako artisten eta erakunde publikoen laguntzarekin lan ugari biltzea lortu dute, eta Espainiako bildumarik garrantzitsuenen artean kokatzen da.\nBilbo paisaia berde zoragarriaz inguratuta ez balego, Doña Casilda parkea hiriaren birika izango litzateke. Parkea 1920an iraunguratu zen, Doña Casilda Iturrizarrek lursail horiek Bilboko Udalari eman zizkionean.\n“Bilbo berriaren” ikur nagusia eta Kongresu eta Musika jauregia, 58.000 metro karratu dituen funtzio askotako espazioarekin. Gainera beste hainbat jarduera ere hartzen ditu: ekonomiko-enpresarialak, akademikoak, politikoak, Erakundekoa, sozialak eta kulturalak.\nNorman Foster arkitektoak egin zuen eta hiriaren ikurra da irisgarritasunagatik, eraginkortasunagatik, diseinu bikainagatik eta “fosteritos” ezaugarriengatik, geltokietako sarbideak.\nEstadioa deigarria da diseinuagatik eta bertan futbola pasio handiz bizitzen delako eta futbola arnasten delako. San Mames estadioa nazioarteko erreferentzia arkitektonikoa da eta Bizkaiko hiriburuko beste ikur arkitektonikoekin bat egin du, horien artean daude Guggenheim museoa edo Iberdrola dorrea. Denak gomendagarriak dira Bilbora egiten den bisitan eta hiriko egonaldiaz gozatzeko aukera emango dizute.


Aranzadi :: Ekimen Hiritarra – Aranzadiren prentsaurrea negoziazioetan behar den gardentasunari begira\nPosted By: administrador | 2015-06-03 | No Comment\nAranzadik alderdi guztiei negoziazioetan izan beharreko gardentasunaz duen iritzia zabaldu die. Ildo honetatik jarraituz ostiral honetan, arratsaldeko 19:00tan Caldereria aretoan asanblada ireki bat izanen da; bertan hurrengo udal gobernuan balizko partehartzeko programa lehentesunez arituko gara.\nOstiral honetan ere, datorren astean Aranzadik zabalduko duen kontsulta hiritarran parte hartzeko zentsua irekiko da; galdeketan Aranzadiren jarrera zehaztuko da.\nIruñeko hiritar guztiak gonbidatzen ditugu ostiraleko asanbladan eta datorren asteko galdeketan parte hartzera.\nBildu eta gainontzeko alderdiekin izandako harremanak\nGaur egun Aranzadik ez du gobernu berriaren inbesturarako ez EH Bildu ez beste talderekin hitzarmen itxirik. Hori lortzen saiatzen ari gara eta aurrera pausuak dauden einean jakinaren gainean egonen zarete.\nElkarrizketetan gardentasuna egoteko proposamena\nGure ustetan politikoak baino pertsona arruntak dira erabakiak hartu behar dituztenak eta iritzi hori hasieratik funtzionatu behar du, instituzioetan sartu aurretik.\nHorretarako hiritarrei eta alderdi politikoei planteatu nahi diegu prozesu garden baten abiatzea zeinaren bidez hiriko udala osatuko dena. Bertan jendeak bere iritzia emateko aukera izanen du.\nBi proposamen zehatz ditugu horretarako:\n– Proposamenetan lau indarrek batera elkarrizketan parte hartzea.\n– Gardentasuna: ez dugu nahi negoziazioak bulegotan izatea. Horretarako elkarrizketa guztiak publikoki agertzea nahi dugu eta bertaratu ahal izatea edoizein hiritar baita edozein hedabide ere elkarrizketan parte hartzeko.\nHau guztia posible egiteko alde guztiak ados egon behar dute. Hala ere gure apustu argia da elkarrizkte guztiak esparru publikotan garatzea. Alderdiak honekin eros sentitzen ez badira streaming bidez egitera ere prest geundeke. Edozein kasutan hau adosteko bidea bilatuko dugu.


Jangela | DORDOKA Haur Eskola\nDakigun bezala, pertsona bat gehien hazten den garaia jaio baino lehenago da. Askok esaten dute jaio ondoren azkarren hazten diren garaia nerabezaroa dela baina ez da horrela. Lehenengo urtean hazten dira gehien eta hau ez da berriro errepikatzen bizi osoan.\nGure eskolan, logelaren parean, hau da, dordokaren sabelaren ezkerraldean, kokatuko da jangela. Jangelak, logelaren forma bera izango du, izan ere, elkar ikusteko aukera izango dute, bata bestearengandik ikasiz.\nJateak hiru funtzio garrantzitsu dituela ohartu gara. Lehendabizikoa Bizirik irauteko gure gorputzak jatekoa behar duela da, soilik martxan jarraitzeko. Honi jarraituz, bigarrena Hazteko edo gizentzeko gure hezurrak, muskuluak, koipea, azazkalak … jaten dugunaren arabera eratzen direla da. Eta azkenik, Mugitzeko, lan egiteko, jolasteko … energia beharrezkoa da.\nNahiz eta jatea garrantzitsua izan, guraso askok behartzen edo derrigortzen dituzte haurrak jatera. Honen ondorioz, haurrek hiru defentsa dituzte garatuta. Lehena, ahoa ixtea eta burua beste aldera mugitzen da. Bigarrena, ahoa zabaldu jatekoa sar diezaioten, baina gero jateko hori ez du irensten, bertan bola bat egiten du denbora galtzeko eta janaria ez irensteko. Eta azkenik oraindik eta gehiago exijitzen bazaie, umeak zerbait irentsi dezake eta beraren azken defentsa botaka egitea izango litzateke.\nGuzti hau kontutan harturik, jatea derrigortzearen ondorioz, hainbat gaixotasun ager daitezkeela ikusi dugu eta hau ekiditeko gure ikastolan jaten ez behartzea erabaki dugu. Izan ere, badakigu egun batean ez jateagatik ez zaiola ezer pasako eta ez badu jaten zerbaitengatik izango dela.\nHori dela eta, gure eskolaren esku hartzetako bat aipatuko dugu. Lehenik esan beharra daukagu, urte guztietako haurrak batera joango direla jantokira, baina guztiak batera ez dira egongo, hau da, bakoitzak bere txokoa izango du. Izan ere, 0-1 bitarteko haurrek, beraien espazioa behar dute, horretarako beraientzat espresuki bi irakasle izango dituztelarik. 2-6 urte bitarteko haurrak berriz, bakoitza bere irakaslearekin egongo da, helduagoak direlako eta pixkana-pixkanaka autonomia puntu bat lortzen ikasi behar dutelako.\nBaina horrek ez du esan nahi, guztiak derrigortuta daudenik jatera. Izan ere, ume batek ez badu nahi jan, goserik ez duelako edo behar hori ez duelako da. Gainera aurretik aipatu bezala, umeek hiru defentsa dituzte eta hauek ez balira egongo, gaixotasunak agertuko lirateke. Guzti hau esan ondoren, jo dezagun ume batek edo gehiagok jateko gogorik ez dutela, orduan irakasleak prest egongo lirateke egoera horri aurre egiteko. Adibidez, umeari txokoetara joaten utziz, jolastera joaten utziz … Gainera, denbora bat pasa ondoren, etor daitezke jan ez duten haurrak jateko eske. Beraz une horretan hartuko dugun jarrera, jaten ematearena izango da. Adibidez, gailetak, fruta … emanez. Gure ustez hau izango baita jarrerarik aproposena jaterako orduan agertzen diren arazoak ekiditeko.\nJantokia (lehenego hiruhilabetea):\nLekak patatekinSaltxitxak ketchuprekin\nFruta urazukretan DilistakBaritak entsaladarekin\nFruta Barazki pureaPetxuga salsan\nJogurta Pasta karbonaraSolomo piperrekin\nFruta Patatak txorizoarekinIndioilar rotia\nIndaba zuriakArraina tomate entsaladarekin\nGazta eta irasagarra Makarroiak tomatearekinNuggetak entsaladarekin\nFruta Pikadillo zopaHaragi gisatua\nJogurta GarbantzuakArraina saltsan\nFruta PorrusaldaPetxuga piperrekin\nPaellaFrankfurt saltxitxak txip patatekin\nIzozkia MakarroiakSolomo piperrekin\nJogurta Indaba zuriakKroketak entsaladarekin\nFruta Fideo zopaHaragi-bolak saltsan\nGazta eta irasagarra DilistakArraina maionesarekin\nMenestraOilasko izterra entsaladarekin\nFruta Arroza tomatearekinNugetak entsaladarekin\nFruta LekakPetxuga saltsan\nZukua Izar zopaHanburgesa ketchuprekin\nNatillak DilistakBaritak tomate entsaladarekin\nFruta Barazki pureaSolomo piperrekin\nIzozkia PaellaSaltxitxak ketchuprekin\nFruta Indaba gorriakArraina limoiarekin\nPatatak txorizoarekinHaragi gisatua\nZukua Makarroiak karbonaraSolomoa barazkiekin\nJogurta Indaba zuriakArraina saltsan\nIzozkia PorrusaldaPetxuga entsaladarekin\nFruta Zopa eta garbantzuakGiharra piperrekin\nLekakArrautza aurora erara\nFruta Karakoliloak atunarekinFrankfurt saltxitxak txip patatekin\nFruta PureaHaragi gisatua\nNatillak DilistakArraina piperrekin\nIzozkia Arroza tomatearekinSan jakoboa entsaladarekin\nActimela Makarroiak tomatearekinPetxuga entsaladarekin\nFruta Indaba gorriakSaltxitxak ketchuprekin\nJogurta LekakArraina saltsan\nFruta Euri zopaHaragi gisatua\nBarazki pureaOilasko izterra entsaladarekin\nFruta DilistakBaritak tomate entsaladarekin\nFruta Arroza tomatearekinKroketak entsaladarekin\nJogurta PorrusaldaIndioilar rotia\nBarazki menestraPetxuga saltsan\nFruta Pasta karbonaraSolomo piperrekin\nActimela Indaba zurriakArraina saltsan\nJogurta Barazki pureaGiharra entsaladarekin\nFruta PaellaFrankfurt saltxitxak\n~ por Life Place Learning en 24/05/2011.\nPublicado en Instalazioak


Joxe Azurmendiren obrari etekina atera nahian - - Maxixatzen.eus\nJoxe Azurmendiren obrari etekina atera nahian\nPako Sudupe 2019-12-18 09:37\nPako Sudupek 'Berria' egunkarian idatzitako iritzi artikulua: 'Joxe Azurmendiren obrari etekina atera nahian'.\nEuskal historiarekin kritikoa da Azurmendi, eta Espainiaren historiarekin ere bai. Hemen, Espainiaren azken bi mendeetako historiari egindako kritikara mugatuko gara labur-zurrean, eta, ondotik, egun-biharkora etorriko gara.\nNolako iraultza burgesa izan zen Espainiako Independentzia gerra deiturikoa? «Iraultza bat iraganaren alde», dio Azurmendik. Frantziako tropek Espainia osorik hartu zutenean, Fernando VII.ak abdikatu zuen Baionan, eta ilustratu espainiar puntakoenak antiabsolutistak ziren (despota ilustratuaren aldeko, baina) eta frantziartuak zeuden, eta Jose Bonaparteren kolaborazionistak izan ziren. Frantzian Luis XVI.ari eta Maria Antonietari lepoa moztu zieten; Espainian? Frantziarren inbasiopean, frantziarren aurka definitu beharra izan zuen iraultzak, eta frantziarra izateak berekin zekarren guztiaren aurka. Iraultza eskuindarra, funtsean; Francorekin gertatu zen bezala, aldeak alde.\nJose Alvarez Junco historiako katedradunak honela dio: «Zaila da ukatzea oinordekotzaz jasotako erlijioaren aldeko aldarriak nagusitu egin zitzaizkiela iraultzaile ateoei, behe kleroaren aldarriak bereziki; hain zuzen, frantziarrek eta haien kolaboratzaileek matxinadaren bultzatzaile nagusi gisa salatu zuten klero hori hasiera-hasieratik».


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Lan giroko harremanak (Zeharkako Ikasgaia)" author_facet:"Urresti, Igor"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Lan giroko harremanak (Zeharkako Ikasgaia) Egilea: Urresti, Igor\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Identitatea lapurtzearen eta "online" iruzurraren aurkako kanpainaren amaieran 150.000 bisitari baino gehiago eta 100.000 deskarga daude. | Consumer\nIdentitatea lapurtzearen eta "online" iruzurraren aurkako kanpainaren amaieran 150.000 bisitari baino gehiago eta 100.000 deskarga daude.\nInternautek 15.000 salaketa baino gehiago egin dituzte\nNortasun-lapurretaren eta “on line” iruzurraren aurkako lehen kanpaina uztailaren 24an jarri zen martxan, eta, azkenean, 150.000 bisita baino gehiago egin dira ekimen honen web orrian (www.nomasfallde.org) eta 100.000 segurtasun-tresna deskargatu dira.\nInternauten Elkarteak (AI), Inteco Komunikazio Teknologien Institutu Nazionalarekin eta Panda Softwarerekin batera kanpaina sustatu duenak, komunikatu batean adierazi du erabiltzaileek irailaren 15era arte 15.000 salaketa egin zituztela, eta horiei esker “on line” iruzurrak eta identitate-lapurretak atzematen saiatu zirela, bai eta telefono mugikorrak infektatzeko SMS mezuak bidaltzeko gai den “zizare” bat ere.\nDatu horiekin, antolatzaileek ondorioztatu dute ziberdelinkuentzia egia dela. Haren iritziz, Sarearen bidezko delitu-jarduerak “ez daude zoriz eginda, baizik eta pentsatuta, pentsatuta eta koordinatuta”.\nGainera, adierazi dute “benetako arazo baten aurrean, internautak babesik gabe daudela prestakuntza, informazio eta segurtasun-irtenbide eraginkorrik ez dutelako”, behar bezala babesteko. Ildo horretatik, adierazi dute ez dagoela bide egokirik herritarrak salatu edo kontsultatzeko, Interneteko mehatxuei buruzko zalantzak izanez gero erabiltzaileak joan ahal izateko.\nEgoera hori konpontzeko, kanpaina honen antzeko ekintzak egitearen aldeko apustua egin dute: “Internautari mehatxu-mota horiek ezagutu eta biktima ez bihurtzeko”.\nfraude-eu Internet-eu kanpaina-eu


HHn eta LHn haurrak ez dira kalera aterako jolasgaraian, dioxina eta furano ugaritik babesteko.\nKezka eta harridura Zaldibarko, Ermuko eta Eibarko herritarren artean\nAzterketa medikoak eta informazio «zehatza eta gardena» eskatu dituzte Eitzaga auzoko bizilagunek, eta «dagokionari» erantzukizunak hartzeko. Bizkaiko Aldundiak horma bat eraikiko du AP-8ko trafikoa babesteko. Sei metro garai eta 50 metro luze izango da. Iluntzean protestak izango dira hiru herrietan.\nEuskal preso ohi batek kalte-ordaina eskatuko dio Espainiari behin-behinean preso egondako denboragatik\nEspainiako Auzitegi Konstituzionalak ekainean doktrina aldatu izanak bide ematen die absolbituak izan diren presoei kalte-ordaina eskatzeko, delitua existitu bada ere. Droga kontuengatik espetxean egon zen nafar baten kasuan, kalte-ordain eskaera aztertzeko agindu dio Konstituzionalak Justizia Ministerioari.\n'Napardeath' filma ikusgai izango da astelehenetik BERRIAn\nUrtarrilaren 27ra arte zatika ikusi ahal izango da, eta, egun horretatik aurrera, osorik. BERRIAk saio berezi bat egin du protagonistekin, filmaren eta trilogiaren inguruan.\nTsunamia, brebeta, epizenoa, podcasta... zein da 2019ko hitza?\nIazko hitzen zerrenda bat osatu du BERRIAko euskara taldeak. Proposatu zurea sare sozialetan #2019kohitza traolarekin.\nMarlaska: «Guardia Zibila garrantzitsua da lurralde kohesiorako»\nEspainiako jarduneko Barne ministroak adierazi du Nafarroan guardia zibil gehiago egoteko lanean ari dela Espainiako Gobernua.\nGoizean aurkeztu du dimisioa, Ciudadanosen zuzendaritzaren bileran.


Kritika baikorrak jaso ditu Aitor Arangurenen eskuz binakako txapelketako debutak - Aginaga - Noaua.eus\nKritika baikorrak jaso ditu Aitor Arangurenen eskuz binakako txapelketako debutak\nNoaua Aldizkaria 2020-02-10 12:40\nEstreinakoz Eskuz Binakako Pilota Txapelketan jokatu zuen aginagarrak ostiral gauean Zestoan, Aimar Olaizolarekin batera, eskuan mina hartu zuen Mikel Urrutikoetxearen ordez. Aurkariak nagusitu arren, kritika baikorrak jaso ditu Arangurenek hedabideen aldetik.\n"Arangurenek aurkezpen eskutitz polita utzi du", izenburuarekin jaso du aginagarraren debutari buruzko kronika Diario Vascok. Etorkizun oparoa antzematen zaiola Aginagakoari nabarmendu du DV-k.\n"Estreinaldi bikaina" hala jaso zuen GARAk asteburuko kirolen saileko kronikan. Aginagarrak egundoko erakustaldia egin zuela dio aipatu hedabideak, nahiz lidergoan diren aurkariak nagusitu ziren azkenean. Aginagarraren defentsa lana nabarmendu du GARAk, baita hainbat tanto amaitzeko, aurrelari batek duen kalitate teknikoa erakutsi izana ere.\nMundo Deportivok jaso duenez, irudi ona eskaini zuen aginagarrak. "Ez zen kikildu, Etxarrengoaren nagusitasunaren aurrean. Biek bi tanto eginda eta hiruna huts egiteekin amaitu zuten".\nEuskal Telebistaren esanetan, "Aitor Aranguren debutaria maila onean aritu zen. Oso pilotaria da eta batipat defentsan egin zuen lan handia. Baina bi tanto on ere bukatu zituen aurrean. Azkenak, 16 eta 17, aurkariengana tanto bakarrera gerturatzeko balio izan zien gorriei (Arangureni eta Olaizolari alegia)".\n17-22 izan zen partidako azken emaitza. Erik Jaka eta Jose Javier Zabaleta nagusitu ziren, eskuz binakako txapelketaren 12. jardunaldian. Finalaurrerako sailkatu dira. Irribarria-Rezusta bikotearen aurka jokatuko duten hurrengo neurketan erabakiko da Olaizola eta Urrutikoetxearen hurrengo faserako sailkapena.


Maialen Errotabehere Baionako Euskal Erakustokian - Eke.org\nEstás aquí: El portal de la cultura vasca » albisteak » Maialen Errotabehere Baionako Euskal Erakustokian\nMaialen Errotabehere, kantari gazteak, Euskal Herrian ospea ardietsi du, lehiaketa, kontzertu eta kultura trukaketen bitartez.\n2000.garren urtean, bakarkako lehen saria lortu zuen, bai eta ere abots ederrenaren sari berezia, "Kantu Txapelketa", helduen lehiaketa nagusian.\n2002. urtean, Euskal kultur erakundearen ekimenez, Maialen eta beste zortzi musikari-kantari gazteek osatu zuten "Hegalka" taldea, hau Euskal Herriko eta Quebekeko hainbat taulagainetan ibili zelarik.\nGeroztik, bere bide artistikoa segitzen du, eskuin eta ezker kontzertuak eskainiz (Hego eta Iparraldean, Bretainian, Bartzelonan, Parisen, Quebeken,...) eta egitasmo amankomunetan parte hartuz, hala nola Naia Robles kantariaren Aingeru ikusgarrian, edo Claude Iruretagoiena dantzariak apailatu Ixtorio Mixtorio sorkuntzan.\n2004. urtean, "Nere Mundua" deitu lehen diska argitaratzen du, ondotik "Askatasunen Ibaia" - Agorila argitaletxea -, eta kontzertuetan Philippe Albor eta David Usabiaga musikariek laguntzen dute.\nMaialen Euskal Museoan, agorrilaren 19an asteazkenez,19:30etan. Sarrera: urririk.


kritiken hemeroteka » Antzerkiaren egia\n« Ekilibristak badu sarea | Zaharrak berri »\nAntzerkiaren egia Javier Rojo / El Diario Vasco, 2020-07-11\nIdazle onen ezaugarria izaten da zerbait berezia eskaintzen dutela baita lanik nagusien artean kokatzerik ez dagoen edota bigarren mailakotzat har daitezkeen liburuak argitaratzen dituztenean ere. Tropelekoek, ordea, beren momenturik gorenetan bakarrik lor dezakete hori, inoiz lortzera heltzen badira behintzat. Eta Lertxundi, idazle handia da. Argumentuaren aldetik narrazio anekdotikoa dirudi: azken gerra karlistan, karlistek frantziar antzerkilari bat kontratatzen dute “La Pucelle” obraren bertsio baten antzezpena presta dezan tropak adoretzeko asmoz, Frantziako erregearen eta Espainiako errege-nahiaren arteko izenkidetasuna aprobetxatuz; hori bai, Arc-eko Juanaren bizitzaren antzezpenean, Gilles de Raisen aipamen oro baztertu behar da. Gilles de Rais, ipuin askoren piztiaren atzean aurkitzen den pertsonaia historikoa, deabrua bera, edo, gaur egungo terminologian esanda, hiltzaile psikopata.\nArgumentua, beraz, hasieran ez da pasatzen anekdota bitxia izatetik, gerraren muinean geratzen direnetakoa, hori bai, fanatismoa eta gizakiaren gaiztakeria bezalako gaiak ukitzen dituena. Baina argumentu horrek idazle handi baten eskuetan dagoenean transzenditzen ditu bere mugak. Irakurlea liburuaren hirugarren atalera heltzen denean, ohartzen da aurreko guztia ia-ia prestaketa bat izan dela orain aurkeztuko zaiona enmarkatzeko, zeren idazlana azken zati honetan bere klimaxera heltzen baita. Atal horretan kontatzen baita frantses antzezlariak prestatutako antzezpena, antzezpenean bertan pertsonaien errealitatea eta antzerkiaren fikzioa era miresgarrian nahasten direlarik, aktoreak aldi berean antzezlari eta pertsona direlarik. Esandakoa: idazlana ez da Lertxundiren bilakaeran lehen lerroko obretako bat izango, baina hala ere bikaina da bere xumetasunean.


The Odd Couple (filma) - Wikipedia, entziklopedia askea.\nThe Odd Couple (filma)\nThe Odd Couple (euskaraz Bikote Xelebrea) 1968ko Gene Saks estatubatuar zinema zuzendariaren komedia filma bat da. Neil Simon antzerkigileak idatzitako izenburu berdineko The Odd Couple antzezlanean oinarritua dago. Bertan, Jack Lemmon, Walter Matthau, John Fiedler eta Herb Edelman aktoreek antzeztu zuten.\nThe Odd Couple (en)\nHotel Flanders (en)\ncoliving (en) , Dibortzioa eta Ezkongabea\nThe Odd Couple (filma) →The Odd Couple II (en)\nFilmak 2 Oscar Sarietarako izendapenak jaso zituen, nahiz eta bakar bat bera ere irabazi ez izan: Egokitutako gidoi onenaren Oscar Saria (Neil Simon) eta Muntatze onenaren Oscar Saria (Frank Bracht).\nNeal Heftik filma honetarako jazz musikan oinarritutako soinu banda konposatu zuen, filmaren hasierako doinua zinemaren historiako doinu ospetsuenetakoa bilakatu zelarik, bai eta filma honetako ikur. 1998an The Odd Couple II jarraipena estreinatu zen, jatorrizko filma honetako Jack Lemmon eta Walter Matthau aktoreek antzeztu zutelarik.\nNew York hiria. Felix Ungar (Jack Lemmon) bere emazteak utzi berria duen garbitasuna eta ordenarekin obesionatutako hipokondriakoa da, Manhattango Times Squaretik hurbil dagoen hotel batean ostatu hartu eta etsipenak jota lehiotik jauzi eginez bere buruaz beste egiten saituako da, baina alferrik, lehioa irekitzea lortu ez eta bizkarrean kolpe galanta jasotzea besterik ez baitu lortzen. Hainbat saikeretan kale egin ondoren, bere adiskidea eta dibortziatutako kirol kazetaria den Oscar Madison-en (Walter Matthau) etxera iritsiko da, hain justu Oscar bere lagunekin batera poker partida bat jokatzen ari den unean. Etorri berri zaion adiskidea lasaitzea lortzean, Oscarek Felixi etxean denboraldi batez bizitzen jartzea proposatuko dio.\nBaina bi etxekideak gaua eta eguna bezalako izaera guztiz aurkakoak dituzte eta laister bien arteko hika-mikek etxe hartako egoera nahiz elkarbizitza desatsegina bilakatuko dute. Felixek bere uste on guztiaz Oscarren etxea txukuntzen hasiko da, haren ustez Oscarren bizitza "aldrebesean" ere ordena ezartzeko asmoa duelarik. Baina Felixen garbitasunarekiko obsesioak Oscar urduri jartzen du, gainera Felixek bi adiskideek Gwendolyn eta Cecily Fink arrebekin neskatan egiteko aukera paregabea den festatxo pribatu bat zapuzten duenean egoera erabat kaskartuko da.\nHortik aurrera Oscarek Felixi ez dio hitzik zuzenduko eta nahi duen oro egingo du. Baina, Felixek etxetik aldegitean, Oscar bere izaera erretxinaz damutu eta haren bila irtengo da.\nThe Odd Couple filmaren IMDBko fitxa irakurgai (Ingelesez)\nThe Odd Couple filmaren trailer edo iragarkia ikusgai. Youtube.com (Ingelesez)\nThe Odd Couple filmaren hasierako doinua entzungai. Youtube.com


Hemengo zuhaitzen alde, baso naturalen alde : Irutxuloko Hitza\nHemengo zuhaitzen alde, baso naturalen alde\nMunduko basoen eguna ospatuko da martxoaren 21ean eta Haritzaldek ozen esan nahi du hemengo zuhaitzak nahi ditugula. Baso naturalak, autoktonoak, geureak aldarrikatzen ditugu. LURGAIA Fundazioarekin bat, bide berria urratzen hasi gara Gipuzkoan. Lagunduko diguzue?\n(Argazkia: Haritzalde Naturzaleen Elkartea)\nBihar, martxoak 21, Basoen eguna da, eta Haritzalde Naturzaleen Elkarteak urtero ospatu ohi du hemengo zuhaitzak landatuz. Aurten Koronabirus delakoak zapuztu dizkigu azken landaketa herrikoiak, baina egoera behin normalduta, datorren abenduan aurreikusi ditugu hurrengo zuhaitz festak Amaran eta Txominen, eta ziur egon ez direla azkenak izango.\nHala ere, honezkero lau landaketa egin ditugu Añorgan eta Loiolako Erriberan. Belartzan, Errekatxulo errekastoa berreskuratu nahi dugu, eta badirudi Ur Agentzia, eta Donostiako Udala bat datozela gure egitasmoarekin. Hortaz, espero dugu artifizializatuta dagoen errekastoa laster lehengoratzea. Haritzaldek, bitartean, lanari ekin dio, eta Errekatxuloko ibar basoa berreskuratzeari ekin dio, ezkerraldean hemengo 260tik gora zuhaitz auzolanean landatuz: haltzak, lizarrak, haritzak, gereziondoak, sagarminak, makatzak, gorostiak, otsalizarrak…\nEra berean, Loiolako Erriberan, Urumearen ezkerraldean ere, bi landaketa egingo dira: Erribertxo Kultur Elkartearen eskutik auzokideekin elkarlanean bata, eta La Salle ikastetxeko gazteekin bestea. Guztira 140 ale sartu ziren eta den-denak bertakoak. Lau urtetan aritu gara han, Haritzalde, besteak beste, Urumearen kanalizazioari aurre egiteko jaio zelako 1992an. Ibaiertz naturala behar zuen tokian harresia eraiki zen, eta sinbolikoki bada ere, ondoko berdeguneetako magaltxoa ibar baso bilakatu nahi izan dugu.\nLuza gintezke zuhaitzen balioez, dohainez eta bertuteez hitz eginda. Hiriko ekosisteman berdeguneekin batera bizitzarako oasiak dira. Klima larrialdira iritsi garen honetan, ezinbesteko bidelagun ditugu, eta horregatik, sutsu defendatu ohi ditugu. Hirian espezieari ez diogu hain zorrotz begiratzen, betiere oso inbaditzailea ez bada, edo toki ezegokian jartzen ez bada. Halere, ez dugu ulertzen zergatik hobesten diren kanpokoak hemengoen aurrean. Edonola ere, naturalagoak diren berdeguneetan tokiko arbolen alde egiten dugu eta hala jakinarazi diegu udal ordezkariei.\nEgur industria landaketak eta gure basoak, naturalak\nGipuzkoan, oro har, ezaugarri naturalak direla medio, basoak dena bete behar luke. Hala izan zen mendeetan zehar giza jarduerak bazter guztiak soilduta utzi zuen arte. XX. mendean pinuaren sukarra etorri zen, eta harekin dirua. Baina horiek landaketa artifizialak ziren, industrialak. Espezie bakarraren alde egin zen toki askotan, paisaia pobre bezain monotonoa ekarriz. Helburua mendia betetzea zen, eta azken muturreraino aldatu ziren lerroz lerro. Eta azkenean, ezinbestean, gaixotasuna eta gainbehera etorri dira, baita azkar etorri ere, eta koronabirusa balitz bezala, di-da hedatu dira pinuen itsasoan. Ez dugu, antza, ikasi eta, eredu okerrari eutsi nahian edo, orain kriptomeria koniferoa eta eukaliptoa sartzeari ekin diogu. Gezurra badirudi ere, hain kaltegarria den eukaliptoa zabaltzen ari da. Bost axola suteak errazteagatik Portugalen debekatu izana eta Galizan mugatu izana, berdin dio zientzialari adituen batzarrak inbaditzailea dela ziurtatu izana, dirua, dirua da.\nBaina, horiek ez dira geureak, ez dira basoak. Guk azken hauek ditugu jomuga. Hortaz, gure landaketetan inguruan hartutako hazitik etorritako bertako zuhaitz eta zuhaixka espezieak landatzen ditugu. Biodibertsitatea eta kontserbazioa ditugu helburu. Egurra eta papera behar dugula aitortzen dugu, eta batzuek bere lursailetan ustiaketa bultzatzea ez dugu gaizki ikusten, betiere balio naturalak eta denona den ondarea, lurra eta ura kasu, errespetatzen bada. Hori ez da gure bidea, ordea.\nHaritzalde Lurgaia Fundazioarekin bat\nGure ildo beretik doaz Lurgaia Fundaziokoak, eta erabaki dugu haiekin batera joatea baso naturalak berreskuratzeko funtzio ekologiko guztiak bete ditzaten. Izan ere, basoak biodibertsitatearen babeslekuak dira, higadura saihesten dute, lurzoruko nutrienteen zikloa zaintzen dute, uren kalitatea eta tokiko mikroklima hobetzen dute eta CO2a xurgatzen dute. Gainera gure ondare natural eta kulturalen parte dira. Zoritxarrez, landaketa industrialek Gipuzkoan azalera gehiena hartzen dute, basoak urriak izanik eta zatikaturik egonik.\nLurgaia Fundaziotik, eta gu haiekin, lurraldearen zaintzaz arduratzen dira lurrak eskuratuz partikularren dohantzaz, sailak erosiz edota eskaintza akordioen bidez kudeaketaren ardura hartuz. Eremu horiek lehengoratzen saiatzen dira hemengo zuhaitz eta zuhaixkak auzolanean landatuz, baina ahalik eta esku hartze txikienaz baliatuz, naturari bere lana egiten utziz. Eta borobiltzeko, Fundazioaren estatutuek lursail horiek betiko babestea bermatzen dute. Landaketetarako boluntarioak behar dituzte, eta jakina, bazkideak. Honezkero Haritzalde haiekin da, animatuko al zara zu gurekin ala haiekin? Ea bada!\nAnimatu eta idatzi: gipuzkoa@lurgaia.org. Informazio guztia: www.lurgaia.org.


Eskaintza akademikoa – Barrutia Ikastola\nHAUR HEZKUNTZA, 2-6 urte\nHaurrak pertsona gisa izango duen garapenean berebiziko garrantzia duen eskola aldia dugu Haur Hezkuntza. Adin honetan hasiko dira azaltzen haurraren hainbat ezaugarri: nortasuna, emozioak, norbere buruarekiko ezagutza, inguruarekiko interesa, jakin-mina, ingurukoekin harremana izateko nahia.\nBeraz, etapa honetan interes eta behar hauei egoki erantzuteko haurraren garapen fisiko psikomotore, pertzeptibo eta intelektuala indartu eta landuko dugu.\nEtapa honetan eskola aldiari bi urterekin ekiten diogu. Adin horretatik aurrera, hazkunde eta garapen osasungarria hasten da, testuinguru segurua, aberatsa, erakargarria, sortzailea eta afektiboa eskainiz. Haurrak norberarekin eta gertukoekin seguru sentitzea eta segurtasun horrek ematen dion konfiantzaz bere ezagutza eta jakintza handitzea da gure nahia.\nGarapen horretan laguntzeko, Haur hezkuntzako ondorengo urteetan ere inguratzen gaituen munduarekin harremanetan jarri eta berau deskubritzen eta ulertzen joango dira, bakoitza bere erritmoan.\nBarrutia Ikastolako Haur Hezkuntzan era askotariko estrategia eta metodologia aktiboen alde egiten dugu:\nAdin honetan ikasleak logika eta arrazoimena garatzen ditu, ingurua behatzen du eta ezagutzeko gai da, eta hizkuntzari dagokionez ulermen nahiz espresiorako tresnak eskuratzen ditu.\nGaitasun hauek garatzeko gai izateaz gain, gizartean bizitzeko tresnak eman behar zaizkio, izan ere suertatuko zaizkion arazoei aurre egiteko segurtasuna eta heldutasuna ezinbestekoak izango ditu. Laburtuz, pertsona modura garapen integrala lortzea da xedea.\nTXANELA proiektua lantzen da etapa honetan. Ikaslea bere osotasunean hartzen duen proiektua da. Gaitasun orokorrak kontuan hartzen dituena: kognitiboak, motoreak, komunikatiboak, sozialak eta pertsonalak. Gaitasun orokor hauez gain, gure irakaskuntza ereduak ezaugarri hauek ere izan nahi ditu:\nIkaskuntza esanguratsua izatea. Haurraren bizipenak eta esperientziak aintzat hartzen dituena eta ikasleari interesa eta motibazioa sortuko dizkiona.\nHaurren garapen-prozesu indibidualak errespetatzen dituena, zailtasun-maila ezberdinak proposatzen dituena eta metodologiaren gainean gogoetak egiteko gaitasuna duena.\nBalioen eta jarreren hezkuntzarekin konprometitua: eskubideen berdintasuna, lagunkidetasuna eta lagunartekotasuna, justizia, osasunaren balorazioa, kulturartekotasuna.\nCurriculumaren euskal dimentsioari garrantzia ematen diona. Haurraren inguruko agerpen kulturalekiko interesa eta errespetuzko jarrera garatzetik abiatuta Euskal Herriko testuingurura ekarriko duen currriculuma: tradiziozko abestiak, olerkiak, esaera zaharrak, euskal artistek egindako lanak, literatura, musika, festak, folklorea, mitologia…\nGela egonkorra gela inklusiboa da, hezkuntza-premia bereziak dituzten ikasleentzat banakako arreta eta curriculum bereizia eskatzen dituena. HPB-duten kasuan inklusioa ez da gertatzen ikastetxe arrunt batean egoteagatik, hezkuntza sistema bere osotasunean ikasleen beharretara egokitzen denean baizik, eta hau da Barrutia Ikastolaren nortasuna.\nGure helburua nagusia ikasleen gaitasun fisiko, afektibo, komunikatibo eta psikosozialak garatzen laguntzea da eta elkar bizitzarako konpetentea izatea. Horretarako euskarriz beteriko hezkuntza integrala behar dute, hala nola material pertsonalizatuak eta profesional espezializatuak.\nGela egonkorrean egiten den eskuhartzea eta antolaketaren oinarria ikaslegoaren garapen mailan datza. Hau da, ikasle bakoitzaren garapen kognitibo-psikologikoa zehaztea eta ezagutzea Norbanako Lan Programaren helburuak finkatu ahal izateko. Programa hauek, gaitasunen egokitzapenetan oinarritzen dira, komunikazioan, osasun eta segurtasunean eta gaitasun akademiko funtzionaletan, baita aisialdiaren erabileran eta gozamenean ere.\nGure kurrikulumak izaera funtzionala eta praktikoa du. Ikasleen errealitatea, ezaugarriak, interesak abiapuntu hartzen ditugu, eta ikasketa esanguratsuetan oinarritzen gara, elkarbitzitzarako oinarrizkoak diren trebetasunak garatuz, etorkizunean pertsona autonomoak izan daitezen.\nGure gela gehienez 4-5 ikaslez osatua dago. Gelak baliabide pertsonal iraunkorrak eskaintzen ditu: Pedagogia Terapeutikoko irakaslea, Hezkuntza-laguntzako espezialistak, Logopeda, Musika Irakaslea.\nEra berean, gela ikasleen premiei egokitua dago, beharrezkoak diren baliabide, material hezitzatzaile zein digitalak eskainiz. Tailer anitz gauzatzen ditugu: Sukalde Tailerra, Eguneroko Bizitzarako Ekintzak, Psikomotrizitate Tailerra, Eskulan Tailerra, Marrazketa Tailerra eta Buztingintza. Hauek guztiek ikaskuntza esanguratsuak eraikitzeko bideak errazten dituzte.\nHezkuntza integrala helburu:\nOrientazioa, gure ikaslegoaren hezkuntza integrala lortzeko darabilgun bitartekoa da. Departamentuko kide dira: Pedagogia Terapeutikoko espezialistak, logopedak, hezkuntza arreta osagarriko langileak eta guztien koordinatzailea den ikastolako orientatzailea.\nBatetik, talde honen helburua da zailtasunei aurre hartzea eta balizko oztopoak aurreikustea. Horrela aurreikuspenari garrantzia ematen zaio Haur Hezkuntzan.\nBestetik, Lehen Hezkuntzan ere, ikaslegoan ikus ditzakegun hutsune eta gabeziak detektatu eta erantzuna ematea ikastolak dituen baliabideekin edo Hezkuntza Departamentuak eta entitate ezberdinen laguntza baliatuz.\nIkasleak, gurasoak eta irakasleak orientatzeko.\nTutoreak eta gurasoak aholkatzeko.\nTutore eta gurasoekin elkarlanean aritzeko.\nIkasleekin zuzeneko lana burutzeko.\nBehar bereziko ikasleei laguntza eskaintzeko.


Inicio > Zientzia, Teknologia eta Berrikuntzarako Informazio Sistema (SICTI) > I+G gastua\nGrafiko interaktibo honek I+G arloan egindako gastuaren urteko bilakaera erakusten du. Informazioa bereizirik agertzen da, exekuzio- eta finantzaketa-sektoreen arabera. Halaber, I+G arloan egindako gastuaren banaketa autonomia-erkidegoen arabera erakusten du.\nIturria: I+G jarduerei buruzko estatistika. INE (www.ine.es)\nSektoreen grafikoak elkar erlazionatuta daude. Finantza-sektorea iragazten bada, informazio iragazia exekuzio-sektorearen araberakoa bistaratuko da (edo alderantziz). Grafiko hauetan beti erakusten da maila nazionalean gehitutako informazioa.\nAutonomia-erkidego bakoitzean exekuzio-sektorearen arabera informazio bereizia ikusteko, kokatu sagua dagokion autonomia-erkidegoan barra-kodean edo mapan.\nMetodologia-oharra: (1) Datua ez dago erabilgarri adierazten da INEk bereizketa horretarako daturik argitaratu ez duenean.


Fausto Mota: "Burua hotz mantentzea ezinbestekoa da Dakar rallyan"\nFausto Mota Argazkia: Fotop / Victor Eleuterio Costa\nParte hartu duen bost edizioetan amaitu du Fausto Mota (Porto, Portugal, 1977) Portugalen jaiotako gasteiztarrak Dakar rallya. Iaz bezala, aurten ere helburua bete du lortutako 31. postuarekin. Saudi Arabian lehenengo aldiz korritu da rallya, eta aldaketa gustatu zaio Xraids taldeko pilotuari. Hala ere, une oso gogorrak bizi izan ditu bertan, batik bat, Paulo Goncalves moto gidari eta lagunaren heriotzaren ostean. Gasteizera itzuli berritan hitz egin dugu berarekin.\nIaz, helburua aurreneko 30 pilotoen artean sailkatzea zen, eta lortu zenuen. Aurten 31. postua eskuratu duzun arren, pozik zaude egindakoarekin?\nBai, Top30-a egitea zen nire asmoa. Ez dit axola 29. postuan edo 31. postuan amaitzeak. Nire lekua hori da lasterketa honetan; hori da nik nahi nuena.\nLehendabiziko parte hartzetik, 2011ko ediziotik, nabaria den aurrerapausua eman duzu sailkapen nagusian. Izan ere, 53. izan zinen zure lehendabiziko parte hartzean. Bilakaera horrek eta azken bi edizioetako postuek erakusten dute gora egin duzula, ezta?\nAzken bi urteetan gora egin badut, gehienbat, motoagatik izan da. Hobekuntza handia nabaritu dut arlo horretan, nabarmen egin du hobera motoak. Ez dugu arazo mekaniko larririk izan azken bi edizioetan, eta horrek aukera eman digu aurrerago egoteko. Hori bai, Xraids taldean ditugun baliabideekin, gorago amaitzea oso zaila da.\nHusqvarna 450 rally replica motoarekin parte hartu duzu aurten ere.\nIazko moto berbera da, bai. Erabat desmontatu genuen, hezurretan, txasisean utzi genuen, eta egitura guztia berregin genuen. Esekiduran aldaketa batzuk egiteko aprobetxatu, eta aurten hobekuntza nabaritu dut aldaketa horrekin. Baina, ez genion motoari beste munduko ezer egin. Motoak ongi erantzutea da nahi duguna. Arazorik ez ematea eta pilotua moto gainean eroso joatea da guk bilatzen duguna. Horretarako, esekidura garrantzitsua da, gidariaren estiloari erantzun behar dio, eta horregatik egin genuen aldaketa hura, hobekuntza bat somatu nezakeela uste genuelako, eta azkenerako, halaxe izan da. Irailean, Marokon, Panafrika rallya korritu genuen; bost eguneko rallya da, 2.000 kilometrokoa. Dakarrera begira probak egiteko toki aproposa da, motoa probatzeko eta "route-book" lana egiteko ere bai. Esekiduran egindako aldaketak bertan probatu genituen. Urteko entrenamendu osoena lasterketa horretan egiten dugu.\nDakar rallya abentura bat da, amaierara iristea da garrantzitsuena, eta zuk parte hartu duzun bost edizioetan amaitzea lortu duzu. Lorpen handia da hori.\nBurua hotz mantentzea ezinbestekoa da Dakar rallyan. Burua hotz mantendu, lasai joan. Aurreneko astean ia ez du pena merezi sailkapen nagusiari begiratzeak. Ondo sentitu, arazorik ez izan eta minik ez hartzea da garrantzitsuena. Eta lasai, lasterketak zure tokian jarriko zaituelako. Hainbeste egun eta kilometro dira, ezin garela uneoro sailkapenari begira egon, are gutxiago gurea bezalako talde batean.\nGidatzeko eta rallya ulertzeko duzun modu hori argi ikusten da etapa bakoitzeko emaitzetan; lehendabiziko astean atzerago ibili zara, eta azken etapetan beti 30. postuaren bueltan amaitu duzu.\nLehenengo asteko etapetako profila menditsuagoa zen, eta harri asko aurkitu genituen, ibilbide nahiko arriskutsua zen, eta horrenbestez, lasai hartu genuen, motoa eta gidaria ez kaltetzeko asmoz. Bigarren astean harea aurkitu genuen, dunak, nire gustuko lurra, eta pixkanaka erosoago aurkitu, erritmoa handitu, eta aurrera egin genuen sailkapenean.\nAfrikan egin ziren edizioetan parte hartu gabekoa bazara ere, harekin antzekotasun handiagoa izan du Saudi Arabiako honek? Gidari askok hori nabarmendu dute, bereziki Mauritania gogorarazi diela aipatuz.\nDakar-a 2010az geroztik, aurten arte, Hego Amerikan egin da, eta nik 2011an parte hartu nuen lehen aldiz. Nire ustez, Saudi Arabiak lehengai guztiak ditu Afrikako rallyarekin antzekotasunak dituen Dakar-a egiteko, betiko lasterketa antolatzeko, alegia. Argentinan eta Txilen egin zen Hego Amerikako lehen Dakar rallya, eta ondoren sartu ziren Txile, Bolivia eta Peru. Boliviako altitudearekin asko sufritzen genuen. Dakar-a beti beroa, harea eta hautsa izan da, eta ez euria eta hotza, Bolivian bezala. Antolakuntza enpresa bat da, enpresak dirua irabazteko daude -A.S.O-k Dakar rallya edo Frantziako Tourra antolatzen ditu, besteak beste- eta hori lortzeko Bolivia ere sartu zuten. Baina, nire ustez, erabaki okerra izan zen Boliviako ibilbidea sartzea, ez herrialdeagatik, baldintzengatik baizik; 5.000 metrotik gorako altitudean ari ginen, tenperaturak tarteka zero azpitik eta abar. Gidariak asko kexatzen ziren.\nArgazkia: Fotop / Jose Mario Dias\nHortaz, aurtengo edizioa fisikoki ez da hain gogorra izan?\nEz nuke hori esango. Edizio honetan, pistatik kanpo 200 kilometro baino gehiago ere egin ditugu. Fisikoki asko eskatzen duten lur zatiak dira, baina Dakar-a hori da.\nAurtengo aldaketa handienetako bat "route book"-ari lotutakoa izan da. Aurreko egunean eman ordez, etapa abiatu baino lehenago eman zaie gidariei eguneko "route book" edo ibilbide zehatza etapa batzuetan. Moto gidarientzako are zailagoa da, baina era berean, mesedegarria, "mapman" edo talde handiei ibilbideari buruzko xehetasunak ematen dizkieten pertsonen eragina mugatu delako.\nErabaki bikaina izan da hori, eta uste dut hurrengo edizioetan etapa guztietan abiatu baino 30 minutu lehenago emango digutela ibilbide zehatza; bistaizo bat eman eta motoan sartzeko denbora baino ez dugu. Lehiakortasuna areagotzen du, talde txikietako eta handietako gidarien aldea murrizten da, eta askoz ere hobea da lasterketarako. Aldi berean, egia da, batez besteko abiadura jaistea ekarri duela, baina erabakia egokia da.\nNolakoak dira ibilbide zehatza aztertetzeko moto gidari batek dituen minutu horiek. Moto edo quad gidariak bakarrik zaudeten bitartean, kotxe, SxS edo kamioi gidariek laguntza dute, ez doazelako bakarrik ibilgailuan.\nOso momentu garrantzitsua da. "Route book"-aren hasieran antolakuntzak ibilbidearen zati arriskutsu edo zailenak zeintzuk diren azaltzen ditu, eta horiek dira gehien aztertzen ditugun puntuak. Lehen guk azpimarragailuekin eğiten genuen lana ordezkatzeko, antolakuntzak kolore zehatz batzuk aukeratu ditu graduak, norabidea eta bestelakoak markatzeko. Euren markatzeko modura egokitu behar dugu.\nLasterketan nabaritu duzue aldaketa hori? Abiadurain baino, "waypoint" edo mugarriak aurkitu edo baliozkotzerako orduan iaz baino gehiago galdu zarete? Nabigazioa zailagoa izango zen.\nEz, abiaduran nabaritu da gehienbat. Nik aurten nabigazioan akats bat egin dut, ezin nuen "waypoint" bat aurkitu, baina toki horretan gidari asko galdu ginen, aurreneko 30 moto gidariak edo. Arrazoia eman ziguten gero, antolakuntzaren nabigazio akats bat zen, eta ez gurea. Satelite bidez jartzen diren mugarri edo puntuak dira "waypoint"-ak, eta hor akats txiki bat izan zuten -gidariek euren ibilgalituetan ikusten du "waypoint" bat baliozkotu duten edo ez-, baina gidariok egindako nabigazio akatsak ere izan dira rallyan.\nBeti 30. eta 50. postu artean ibiltzeak, bereziki lehenengo astean, gauza onak eta txarrak izan zituen. Onena, ez duzula pista ireki behar eta beste motoen aztarnak jarraitzeko aukera izatea, eta txarrena, aurretik atera diren moto guztien hautsa "jatea".\nHautsak estalitako bide horretan gehiago edo gutxiago arriskatzen duten gidariak daude. Nire kasuan, hautsa desagertu arte, benetan bidea ikusi arte, ez dut abiadura handitzen. Lasterketak zure tokian jartzen zaituenean, hauts gutxiago duzunean, hor hasten da nire benetako lasterketa. Sekretua hori da, bakoitzak jakitea zein den bere toka rallyan. Noski gustatuko litzaidakeela Dakar-a irabaztea edo aurreko postuetan amaitzea, baina nik Gasteiztik rallyra noanean badakit ezin dudala irabazi. Hori ondo kudeatzea da gakoa, egunez egun lan egitea. Sailkapenak ez dit axola, hurrengo egunean zer ordutan atera behar dudan da jakin nahi dudan gauza bakarra.\nPedro Oliveira zure mekanikaria, laguna eta aholkularia da. Oso garrantzitsua izango da zuretzat.\nNire konfiantzazko pertsona da, motoa bezain garrantzitsua rallyan. Dena kontatzen diot, nire mekanikaria ere bada, eta tartera medikua ere bai. Nire aingerua da [kar, kar, kar].\nEdizio honetako gogorrena zer izan den galdetuko banizu, erantzuna zein izango den badakit. Paulo Goncalves moto gidari portugaldarraren heriotza.\nLagun mina zen. Gertuko herri batean jaiotakoa, adin beretsukoak ginen, berak 40 urte zituen eta nik bi gehiago. Hogei urte baino gehiago generamatzan mundu osoan zehar lehiatzen, Brasilen batera egon ginen, Qatar-en, Dubain... Abentura asko egin ditugu batera, Dakar-ean, zein bertatik kanpo. Gogorrena hori izan da, zalantzarik gabe. Antolakuntzak zortzigarren etapa bertan behera utzi zuen moto eta quadentzat, eta erabaki egokia izan zen. Zazpigarren egunean, istripua gertatu zenean, ez geunden etapa bukatzeko moduan. Gogorik ere ez. Omenaldi bat bezala hartu genuen etapa hura ez korritzea.\nArgazkia: Fotop / Duda Bairros\nGutxienez, beste lau urtez korrituko da Dakar rallya Saudi Arabian. Zer dauka antolakuntzak hobetzeko?\nLehenengo aldia da bertan egiten dela eta antolatzaileei denbora eman bahar diegu gauzak hobetzeko. Nik uste etapa bakoitzean kilometro gutxiago egin eta abiadura apur bat moteltzeak mesede egingo liokeela lasterketari, eta iruditzen zait horren aldeko apustua egingo dutela. Erlojuaren aurkako 500 kilometro egin beharrean, egokiagoa da 400 inguru egitea abiadura baxuago batean, etaparen ordu kopurua mantenduz. Antolakuntzak urtero lasterketaren "feedback"-a eskatzen digu, zer gustatu zaigun eta zer ez jakiteko. Lur egokia da lasterketa on bat egiteko.\nRallya hasi aurretik BERRIA egunkariari hau esan zenion: "Ez nago inondik inora ere ados Saudi Arabiak egiten dituen gauza askorekin, baina hemen ariko naizenez, errespetatu egin behar ditut". Hamabi emakume gidari edo laguntzaile baino ez dira aritu Dakar honetan. Nola ikusi duzu egoera bertatik bertara?\nOhituta gaude Europan dugun askatasunera. Emakumeak berdintasunaren alde borrokan ari dira egunero, eta han ikusten genuen zer nolako mugak zituzten bertako emakumeek. Lasterketan buru belarri sartuta zaude, eta egoera horiekin zerikusia duen momentu baten berri jakin nuen arren, ezin dut erabat baieztatu. Ez dago maila berean, baina lasterketako parte hartzaileok ere bagenituen mugak. Adibidez, ez ziguten urdaiazpiko ogitarteko bat jaten uzten. Bertako legedia bete behar zen, eta hala egin genunen.\nHurrengo urtean bertan espero zaitugu. Zure kasuan, 70.000 euro inguru dira beharrezkoak izena eman eta lasterketari aurre egiteko. Aurten ez duzu zure poltsikotik ezer jarri behar izan, baina ez da erraza izango diru kantitate hori urtero biltzea zure ametsa betetzeko.\nNi bezalako pilotuentzat urtero bi Dakar daude: bi asteetako rallya, eta bestea, rallyan parte hartzeko beharrezkoa den dirua biltzeko urte osoan egiten dugun lasterketa. Zorionez babesleek urtetik urtera nirekin jarraitzen dute. Nik nire lana daukat, eraikuntza enpresa bat daukat Gasteizen, eta babesle horiek gabe munduko rally gogorenean parte hartzea ezinezkoa litzateke.\nAfrikara itzultzea bezala\nHala diote Saudi Arabian izan diren gidarietako askok. Mauritaniarekin antz handia omen du Saudi Arabiako paisaiak. Dakar rallya 2009an antolatu zen azken aldiz Afrikako kontinentean. Argentinak eta Txilek hartu zuten lekukoa 2010an, eta Hego Amerikan antolatu da aurtengo ediziora arte Bolivia, Peru eta Txilera lasterketa eramanaz. Baina, iazkoak zerikusi gutxi izan zuen betiko Dakarrarekin. Peruk hartu zuen erantzukizun osoa, eta bertako basamortuan atzera eta aurrera ibili ziren kotxeak, motoak, kamioiak, quadak eta SxS-ak. Aho zapore txarra utzi zuen edizioak, zale zein parte hartzaileengan, eta A.S.O-k Saudi Arabiara lekualdatzea erabaki zuen, rallya bere momentu oneneterara bueltatzeko asmoz.\nBost urterako kontratua sinatu zuen A.S.O-k Saudi Arabiako gobernuarekin, 75 milioi euroren truke. Eta esan daiteke, lasterketari dagokionez, antolakuntzak asmatu duela aldaketarekin. Baina, gizarte ikuspegitik erabakia kritikatua izan da, bertako gobernuak bultzaten duen emakumeenganako jarrera dela eta. Eta hori izan daiteke emakumeen izen ematean nabaritu den jaitsieraren arrazoi nagusia: iaz 17 izan ziren, inoizko zifra altuena, eta aurten, berriz, 12.\nCarlos Sainz eta Lucas Cruz (Mini / Espainia) izan dira 2020ko irabazleak autoetan. Argazkia: A.S.O /DPPI\nAutoetan, gutxi asko, pronostikoak bete dira. Carlos Sainz (Mini / Esp), Stephane Peterhansel (Mini / Fra) eta Nasser Al-Attiyah (Toyota / Qat) iazko irabazlearen arteko lehia espero zen, eta hala izan da, podiumera hiru gidari hauek igo direlako. Carlos Sainz eta Lucas Cruz bikoteak hirugarrenez irabazi du Dakar-a, eta nabarmentzekoa da, garaiapen bakoitza auto marka ezberdin batekin lortu dutla: aurtengoa Mini etxearekin, 2018an Peugeotekin eta lehenengoa, 2010an, Volkswagenekin.\n1. Sainz / Cruz (Mini) 42H 59' 17''\n2. Al-Attiyah / Baumel (Toyota) +6.21\n3. Peterhansel / Fiuza (Mini) +9.58\nAndrey Karginovek (Kamaz / Errusia) irabazi du kamioietan rallya-a. Argazkia: A.S.O /DPPI/ F.Gooden\nKamioietan laugarren urtez jarraian Kamaz marka errusiarrak lortu du garaipena. Baina, ez da Eduard Nikolaev azken hiru urtetako irabazlearen eskutik etorri, baizik eta Andrey Karginovenetik. Nikolaevek rallya arazo mekanikoengatik utzi bazuen ere, podiumeko lehenengo bi postuetara bi Kamaz igo dira, eta laugarren postuan beste Kamaz bat dago.\n1. Karginov (Kamaz) 46H 33' 36\n2. Shibalov (Kamaz) +42.26\n3. Viazovich (Max) +2ordu 04.42\nRicky Brabec-ek (Honda / AEB) lehen aldiz irabazi du Dakar-a. Argazkia: A.S.O / C.Lopez\nMotoen kategorian, Rallya oso berezia izan da, KTM etxeak ez duelako lasterketa irabazi. 2000. urtean Richard Sainct frantziarrak Bmw-rekin lasterketa irabazi ostean, 2020ra arteko garaipen guztiak bata bestearen atzetik KTM-k pilatu ditu. Aro hori apurtu du Ricky Brabec (Honda / AEB) estatubatuarrak. Hori horrela, Honda etxeak 30 urteko lehorteari agur esan dio. Gainera, Brabeckek iazko arantza atera du, lidertzan zenean motorra apurtu eta rallyari agur esan ziolako zortzigarren etapan.\n1. Brabec (Honda / AEB) 40H 02' 36'\n2. Quintanilla (Husqvarna / Txile) +16.26\n3. Price (KTM / Australia) + 24.06\n31. Mota (Husqvarna/ EH) + 8 ordu 42.54\nSxS kategorian Currie-Berriman (CAN-AM / AEB) bikoarentzat izan da garaiapena eta Quadetan Ignacio Casale (Yamaha /Txilee) izan da onena. Azkenik, The Original sailkapena, asistentzia eta laguntzarik gabe aritzen diren moto eta Quaden sailkapena, Emanuel Gyenes (KTM /Errumania) moto gidariak irabazi du.


Interneteko neutraltasuna kolokan AEBetan\nAEBtako Komunikazio Bazorde Federalak (FCC ingelesezko sigletan) Internet arautzeko neurri berri bat onar dezake, sarearen neutraltasuna, Interneten orain arteko funtsezko printzipioa, kolokan jarriko lukeena.\n2014ko maiatzaren 20a\nFCCren proposamen berriak abiadura handiagoa emango lieke gehien ordaintzeko prest dauden konpainiei.\nEztabaida prozesuan den plana beteko balitz, Interneteko industria goitik behera birmoldatuko litzateke zerbitzu-hornitzaileek aukera edukiko bailukete abiadura maila diferenteak eskaintzeko, bezeroak ordaintzen duenaren arabera. Beste era batera esateko: gehiago ordaintzen duenak, konexio azkarragoa.\nArauak sareko neutraltasuna ezabatzea ekarriko luke. Gaur egun, Interneteko edozein edukitara iristeko abiadura bera eskaintzen dute hornitzaileek, desberdindu gabe webgunearen jabea multinazional bat den ala herritar arrunt bat.\nFCCren proposamenak AEBetako telekomunikazio enpresa handien eta erabiltzaileen arteko liskarrak ekarri ditu.\nIzan ere, eztabaidatzen ari diren neurriaz gain, bazegoen beste proposamen bat mahai gainean Internet arautzeko. Baztertutako neurri horrek banda zabaleko sarbidea zerbitzu publikotzat joko luke. Interneteko erabiltzaileek, kontsumitzaile taldeek eta hainbat teknologia konpainiek neurri horren aldeko jarrera zuten.\nLehen tramitea pasata, neurri berriak lau hilabeteko tartean kontsulta publikoa pasa beharko du.\nKanal hauetan artxibatua: Jakintza librea | AEB\n2021-09-17 | Dabid Martinez\nIskanbila sortu da Twitterren aste honetan, ARGIAk berrerabili egin duelako Aiurri hedabideak argitaratutako elkarrizketa bat, Creative Commons Aitortu – Berdin partekatu lizentzia baliatuz. Sare sozialak ez dira ingurune onena mota honetako gaiei buruz eztabaidatzeko eta... [+]\nMundu digitalean enpresa batzuekiko sortu dugun menpekotasunak dimentsio izugarria hartu du: sare sozial nagusiak, mezuak elkartrukatzeko zerbitzuak, telefono mugikorrean dauzkagun tresna gehienak... Dependentzia horrek, noski, ondorio politikoak dauzka: zentsura, kontrola,... [+]


'Érase una vez' hiru egunez, Biterin - Hernani - Kronika.eus\n'Érase una vez' hiru egunez, Biterin\nAsteburuko zitari eutsita, zinea izango da kultur etxean, datozen hiru egunetan.\nNeguko egun hotz hauetan goxo -goxo egoteko eta entretenitzeko aukera izango dute hernaniarrek. Ohi moduan, asteburu honetan ere pelikula proiektatuko da Biterin. Oraingo honetan publiko guztiarentzat zuzendutako filma izango da: Érase una vez. Biharko eta igandeko saioak arratsaldeko 16:00etan eta 19:00etan izango dira; eta astelehenekoa, berriz, 16:30etan hasiko da. Azken hori ikuslearen eguna da eta, beraz, prezioa merkeagoa izango da: 2,5 euro. Gainerako egunetan, aldiz, 4 eurotan egongo dira salgai Biterin.\nBrenda Chapman-ek zuzendutako filma da, eta ordu eta 30 minutuko iraupena du. Abentura edo fantasia generoen barruan sailkatutakoa da Érase una vez (Come Away). Gainera, sinopsi interesgarria du eta begiak pantailatik ezin kendu utziko ditu ikusleak: Aliciak Lurralde Miresgarrira bidaiatu aurretik eta Peter Sekula Betiko herrialdeko heroirik ospetsuena bihurtu aurretik, bi haur horiek anaiak ziren. Biak gurasoekin bizi ziren, Jack eta Rose, eta David anaia zaharrenarekin. Hala ere, azken hori hiltzen denean, bere gurasoak depresio sakon batean batzen dira. Haurrak saiatuko dira gurasoak ziren horiek izan daitezen berriro, eta, horretarako, errealitateari aurre egitearen,edo irudimenak eskain ditzakeen munduetara bidaiatzearen artean erabaki beharko dute.\nHalaber, kritika oso positiboak jaso ditu izen haundiko aktoreen zerrenda duen asteburuko pelikula honek. Tartean dira, Angelina Jolie, David Oyelowo, Keira Chansa, Jordan A. Nash, Anna Chancellor, Reece Yates, edota Michael Caine.


Gaixotasun salerosketa - Wikipedia, entziklopedia askea.\nPLoS - Medicinek argitaratutako monografikoaren azala\nGaixotasun salerosketa (ingelesez disease mongering) medikuntza-literaturan berriki sortutako adierazpidea da. Haren bidez deskribatzen dira farmazia enpresek egiten dituzten ahaleginak, publizitate kanpainen, mediku-bisitarien eta edozein egonezin gaixotasun bihurtzen saiatzen diren ikerketen bidez, publikoaren arreta normalean aparteko ondoriorik ez duten gaitzetan zentratzeko, azken helburua botiken salmenta areagotzea dutelarik.\nUstez praktika hauek erabiltzen dituzten enpresen arabera, haien kanpainen helburua publikoa eskuragarri dauden aukerei buruz informatzdea da, eta azken helburua etikoa da: jendearen osasuna hobetu eta tratamendua medikua eta gaixoaren artean adostu ahal izateko baliabideak eskaintzea. Aurkakoen ustez, praktika honen ondorio bakarra da gaixtoasun gisa tratatzea kontsiderazio hori izan behar ez duten arazoak, eta benetan beharrezkoak ez diren botikak agintzea, dirua irabazteko helburu soilaz, eta jendearen osasuna zein norbanakoen eta osasun sistema publikoen ekonomia ere kaltetuz.\nAldi berean, psikiatria medikoari balioa ukatzen dieten taldeek ere termino hau erabili dute, hala nola antipsikiatria mugimenduak eta Zientziologiaren Elizak\nOrriaren azken aldaketa: 20 otsaila 2019, 01:40.


Jon Beldurgabea – Adur Ekintza Kulturalak\nPol. Ind. Aurrera M-8, PAB 1-B 48510 Trapagaran -Bizkaia\nTelefonoa: 94 612 20 98\nBi isuriko karpak\nKamioi grada eszenatokia\nIpuin kontalariak eta txotxongiloak\nTailerrak eta Jokoak\nKasetak eta standak\nAldagelak – Kamerinoak\nSoinu eta Argiztapena\nGaueko diskotekak eta Djak\nJon gazteak ez daki beldurra zer den, beraz, haren aitak aholku zentzuduna eman dio, behin eta berriro zer ote den azaltzen saiatu ondoren: goxo-goxo bizi den etxea utzita, beldurraren bila abiatzea. Hasteko Jonek sorgin batekin egingo du topo, eta hark gaztelu sorgindu batera bisitan joatea gomendatuko dio; bertan hiru egun ematea lortzen badu, gaztelua sorginkeriaz libre geratuko da eta “gaztelutik kanporatutako” erregeak bere alabarekin ezkontzen utziko dio.\nHala, Jonek hauei guztiei egingo die aurre: maitagarriegia den mamu bati, pirata ezpatari bati, kapadun banpiro bati; horrez gain, saskibaloian arituko da burua galdu duen digante batekin eta hiru buruko deabru baten hiru buruekin eztabaidan ere bai.\nIpuin hau Grimm anaien klasiko bat da eta hauxe adierazi nahi digu: beldurra zer den ez badakizu, adorea ere ez duzu ezagutuko. Psikologo ausart batek liberatzeaz ere hitz egiten duela esango luke, helduarora heltzeaz, “habia”tik abiatzeaz. Ez dugu horrenbesteraino heldu nahi, ez da hori gure asmoa. Umeek ondo pasatzea da gure helburua, eta hartu nahi dugun uzta hauxe da: barre pilo bat!\nAntzerkiaren ikuskizun klasikoetan “JON BELDURGABEA” dibertimento bat da, hau da, aktore-jolas bat, non clown bik (sudur gorririk gabekoak) Grimm anaien ipuin ospetsua antzezten duten.\nPol. Ind. Aurrera M-8, PAB 1-B\n48510 Trapagaran -Bizkaia-\nLAS RANAS NO COMEN ARROZ3 otsaila, 2022\nCopyright © 2019 Adur Ekintza Kulturalak. Eskubide guztiak erreserbatuta.


Donostia Zinemaldia :: Akzio-kirolen distira\nHemen zaude: Lehen orrialdea > 60. Edizioa 2012 > Zinemaldiaren Egunkaria\t> Akzio-kirolen distira\nBig Friday Donostiako Zinemaldiaren ekimen berria da, eta Red Bull Media House ditu laguntzaile eta Wanda Vision eta Quiksilver babesle. Ekimen honen bidez, Zinemaldiak akzio-kirolei eta abenturari buruzko filmak eta aire librean eginikoak urrats bat gorago ipini nahi ditu. Genero gero eta ezagunago honetako zinemagileei eta protagonistei plataforma bat eskaintzeko asmoz, Big Friday ekimenak publiko zabalagoari helaraziko dio genero berezi hau. Eta, aldi berean, surfean eta snowboardean aritzen direnei aukera paregabea emango die filmak Europako pantaila handienetako batean ikusteko.\nStorm Surfers 3D dokumentalean Ross Clarke-Jones eta Tom Carroll surflari mitikoak Australiako olatu handienen galgatan ikusiko ditugu.\nCurt Morganek zuzendutako The Art of Flight filma, snowboardari buruz inoiz egin den dokumental anbiziotsuena da, zeinean naturaren eta paisaien edertasun harrigarria gailentzen den.\nBestalde, Big Friday ekimenarekin batera eta Zinemaldian zehar, munduko kategoria goreneko Quicksilver Pro France txapelketa izango da. Egun horietan zehar, Hossegorretik Mundakarainoko kosta munduko surfaren meka bilakatuko da, eta hemen izango dira surflari onenak, baita kirol horretan espezializaturiko munduko hedabide onenak ere. Beraz, bi filmotako protagonistekin batera surf atletarik bikainenetako batzuk bilduko dira Big Friday honen emanaldirako. Bi filmok irailaren 28an emango dituzte, ostirala, 19:30ean, Antonio Elorza belodromoan.


Larunbatean izango da Bizitruk azoka - Cristina Enea Fundazioa\n2017/6/15 Ingurumen albisteak\nLarunbatean, ekainak 17, Donostiatruken edizio berezi bat izango da, esklusiboki bizikletari eskainia: Bizitruk. Donostiako Udaleko Ingurumen Zuzendaritzak eta Kalapiek elkarlanean antolatutako bigarren eskuko bizikleten merkatu honetan, bizikletez gain, gordailu-salmenta zerbitzuaren bitartez, osagarriak eta motorizatua ez den mugikortasunarekin zerikusia duten beste objektuak (kaskoak, arropa, patinak, patineteak...) ere sal daitezke. Donostiatruk-Bizitruk-en helburuak dira berrerabilpenaren bitartez hondakinen sorkuntza murriztea eta mugikortasun eredu iraunkorrak sustatzea.\nPertsona pribatuek soilik sal ditzakete objektuak eta saldu nahi diren bizikletak eta/edo objetuak goizeko 08:00ak eta 10:00ak bitartean bertaratu daitezke Easo plazan jarriko den gunean, bizikleten salmentarako izen-ematea aurrez egin badaiteke ere Kalapieren bulegoan (Iparragirre kalea, 8) azoka burutzen den astean bertan (astelehen eta asteazkenean 17:30etatik 20:00etara).\nBizikleten salneurriari dagokionez, ez ditu 300€ gaindituko, bizikleta elektrikoak salbuetsita eta pertsona bakoitzak gehienez 3 bizikleta sal ditzake. Kalapie elkarteko kideak arduratuko dira bizikletak zaindu eta saltzeaz, salmentan jartzen den bizikleta bakoitzeko 3€ kobratuko dituzte.\nInformazio gehiago Donostiatruken webgunean.\nIrudia: Irutxuloko Hitza\nEuskal gazteria gero eta kontzientziatuagoa dago ingurumenarekin